Home » Acaraadat\nBeberapa ketentuan perkawinan dalam budaya batak (dahulu)\nAdd Comment Acaraadat, Adat Perkawinan, Perkawinan\nInilah beberapa ketentuan perkawinan dalam budaya batak (dahulu)\nKedua pengantin harus sudah dewasa secara fisik (tang pamatang)) atau badan dewasa dan sudah besar (nunga balga). Bagi yang sudah Kristen di lihat tanggal lahirnya yang dicatat di Gereja\nJika telah ditunangkan sejak masih anak-anak, perkawinan tidak bisa dilakukan sampai kedua anak tersebut sudah dewasa sesuai point 1 diatas.\nPerkawinan antara gadis muda dan pria setengah baya tidak boleh dilangsungkan sampai gadis tersebut mengalami/mendapat haid beberapa kali dan tandanya si pria sudah dewasa adalah jika giginya sudah di pangur/diratakan ( manghihir)\nJika salah satu dari pasangan menyandang cacat fisik yang bisa mencegah hubungan seksual secara normal dan hal itu ketahuan sebelum perkawinan maka perkawinan dapat dibatalkan.\nUntuk pasangan yang melangkahi abang atau kakak (kawin lebih dulu) maka harus mendapat persetujuan dulu dari abang atau kakak yang dilangkahi itu.\nULAON PANGOLIHON ANAK/PAMULIHON BORU DIBAGASAN ADAT TOBA\nAcaraadat, Adat Perkawinan, Perkawinan, Unjuk/ Perkawinan\nNASOMAL DI ULAHON DI PANGARANTOAN\nOleh : Ir. Roland Hutajulu\nIa parjorjor ni ulaon di na pangolihon anak manang pamuli boru na nienet sian angka referensi dohot pengalaman songononma:\n1. Patua hata (marhori hori dingding)\n3. Martumpol + Marhata sinamot\n4. Martonggo /Marria Raja\n5. Marunjuk / Pesta unjuk\nI. PATUA HATA ( MARHORI‑ HORI DINGDING)\nMolo dung masihaholongan angka naposo jala martahi nasida mamungka parsaripeon (mar rumah‑tangga) naimbaru, ianggo nahinan (najolo) mamintor masileanan tanda do nasida umpamana: mandar, saputangan, uang, cincin mas dohot na asing. Dungi dipaboa nasida ma tahi nasida i tu natorasna be. Borhat ma pihak paranak mandapothon pihak parboru laho masitandaan huhut mangkatai mangarang-rangi angka naporlu taringot tu sangkap nanaeng mardongan saripe anak dohot boru i.\nAlai andorang so i, boi do parjolo pajumpang sahalak bagian boru sian pihak paranak dohot parboru (didok ma i istilah domu‑domu) laho manghatai taringot tu balgani sinamot na naeng pasahaton ni paranak tu parboru (hira‑hira songon na mandas-dasi ma goarna). Dung hira‑hira adong hadomuan (kesepakatan sementara) ipe asa borhat pihak paranak mandapothon pihak parboru. Baliksa tahe nunga sipata boi pajumpang suhut paranak dohot parboru, alani naung adong hian partondongon nasida, ia so i ala nunga masitandaan hian (alani pardongan on) manang ala ni partimbangan na asing.\nTorop ni paranak na ro mandapothon parboru cukup ma hira-hira tolu ripe, nunga tarmasuk disi sahalak bagian boru. Songon i nang parboru manjalo haroro ni paranak i sarupa ma torop na. Paranak disi ndang pola mamboan na marmiak‑miak, alai cukup ma makanan ringan. Parboru pe ndang pola paradehon sipanganon, alai cukup ma patupahon kopi manang tes. Parborhat ni paranak tu bagas ni parboru i ma na. nidokna patua hata manang marhori‑ hori dingding.\nAlai molo binereng do di Pekanbaru on, hira nunga langsung suhut paranak mandapothon suhut parboru di na patua hata, jala pangkataion nunga dihatai bohi ni sinamot dohot ulos, songon i nang masalah partording ni ulaon, dialap jual do, manang taruhon jual.\nDi Parserahan on, na binereng ditingki namarhusip, nunga dijou paranak angka raja ni partubu, songoni nang parboru. Paranak nunga mamboan sipanganon, jala jumlah ni Paranak dohot Parboru, sipata nunga hira naeng dos ditingki namarhata sinamot.\nMolo boi nian unang pola pagodang hu, pihak paranak dohot parboru dina laho marhusip, holan angka na solhot ma di ontang suhut paranak dohot parboru. Sipata alasan ni paranak dohot parboru ima na laho menghargai angka dongan tubu na, unang didok ndang parbinoto nasida taringot tu rencana ulaon i di ari na naeng ro on.\nPanghataion dison secara garis besar tarsongon on ma na binereng di Pangarantoan on:\na. Pihak paranak (melalui raja parhata) pasahathon tu pihak parboru tahi ni naposo (anak nasida dohot boru ni parboru) ima nanaeng mamungka parsaripeon naimbaru nasida.\nb. Pahantushon hata ni domu‑domu taringot tu balga ni sinamot na naeng pasahaton ni paranak tu parboru.\nc. Dialaman ni ise ulaon unjuk ( dialap jual manang di taruhon jual )\nd. Piga lembar ulos pasahaton ni parboru tu pihak paranak\ne. Andigan martumpol, sekaligus mai di taringoti tu na marhata sinamot.\nIII. MARTUMPOL DOHOT MARHATA SINAMOT\nMartumpol lapatanna marpadan (marjanji) di jolo ni Huria dohot dijolo ni na torop, ala naeng manjalo pasu‑pasu parbagason ma pangoli dohot boru muli.\nNdang apala sude huria (gereja) patupahon partumpolon. Na deba, cukup ma holan mandaftar natoras ni pangoli dohot natoras ni boru muli tu kantor ni gereja na, dungi diting‑tinghon huria (gereja) ima di parmingguon na mangihut. Di Huria Kristen Batak Protestan (HKBP) di partumpolon i dipatupa do kebaktian na jempek/singkat somalna di botari manang di parnakkok ni mata ni ari. Molo di Parserahan on sai dipatupa doi di parnakkok ni mata ni ari, alana dilanjuthon do i annon tu na marhata sinamot.\nJadwal martumpol di patupa do i sada manang dua minggu andorang so manjalo pasu‑pasu di gereja. Dung sidung martumpol diting‑tinghon huria i mai di parmingguon na mangihut dua hali marturut-turut (ting‑ting parjolo dohot ting‑ting paduahon). Alai olo do holan sahali tingting, ala sompit ni tingki, manang ala ni pangoli manang boru muli ingkon borhat tugas tu luar kota manang ala ni partimbangan na asing.\nLapatan ni diting‑tinghon di huria (gereja), ima songon boa‑boa patariashon huhut mangalehon tingki tu ruas i, atik beha adong na keberatan di sangkap na naeng marbagas i, misalna ala adong dope bogasna manang janji ni pangoli manang boru muli tu halak na asing.\nIa ulaon martumpol on ulaon huria do i ndang termasuk on ulaon adat.\nSinamot ima arta manang barang berharga songon ringgit si tio soara (uang tunai), mas, pinahan (ternak) sipasahaton ni paranak tu parboru di ulaon pangolihon anak/pamuli boru.\nAlana najolo di Bona Pasogit sinamot ndang sae holan marrupahon ringgit sitio soara (uang tunai), alai ingkon sai di tambai dope i dohot angka barang na arga umpamana: barang mas, perak, horbo, hoda manang lombu. Alai ianggo nuaeng on tarlumobi diparserahan termasuk di Pekanbaru on, di pasada nama i marrupahon uang tunai.\nSinamot on ma na nidok ni parboru, songon tuhor ni boru. Di Toba somalna ulaon unjuk i (pesta) di patupa do di alaman/huta ni paranak (didok mai taruhon jual). Jadi sinamot na nilehon ni paranak i polin doi tu parboru lapatanna ndang di bahen i tu na mosok (biaya pesta)\nIdo alana ianggo na jolo di na pamuli boru sai na maruntung do parboru molo binereng sian segi materi. Alai di tingki saonarion tung pe ulaon i di alaman ni paranak, pihak parboru nunga ingkon manambai tu haporluon perkawinan ni boruna, tarlumobi molo ulaon unjuk i di alaman ni parboru (dialap jual). Misalna laho melengkapi pahean dohot perhiasan ni boru nai, ndang hea be tuk sian sinamoti, baliksa manambai dope parboru laho mangalehon tu suhi ni ampang na opat dohot tu tulang ni hela, ima songon tintin marangkup.\nNa nidokna suhi ni ampang na opat ima :\na. Pamarai. ima haha manang anggi ni parboru i.\nb. Sijalo bara/simolohon ima iboto ni boru muli\nc. Namboru manang pariban ni boru muli.(upa parorot)\nd. Tulang ni boru muli ( si jalo todoan )\nDi Parserahan on, pada umumna, manghatai taringot tu sinamot, dipatupa do i dung sidung martumpol, ima di bagas ni parboru i, jala di goari ma ulaon i marpudun saut. Dison nunga dipasahat paranak patujolo ni sinamot tu parboru, sebagian besar, hira‑hira saotiknai nama sian sinamot i naso dipasahat, manang ditinggalhon.\nMarpudun saut lapatanna saut ma ulaon i, jala sude naung ni hataan ni angka natua‑tua ndang boi be munggil‑unggil. Molo adong na mangose boi do gabe mardando.\nDi ulaon marhata sinamot nunga tangkas sude ditaringoti sahat tu ulaon unjuk, songon napadasiphon panghataion angka naung di hatai ditingki na marhusip.\nNdang mardalan pinggan panungkunan di namarpudun saut manang di namarhata sinamot, jala todoan tu suhi ni ampang na opat biasana ndang dipasahat dope disi.\nIa ulaon marhata.sinamot nunga sipata gabe ulaon na balga, lumobi molo ulaon unjuk di ari nanaeng ro on (na naeng sipatupaonna), antar dao sian huta ni parboru, misalna di luar ni Propinsi, alana hira disi nama parboru ber kesempatan laho manjalo singirna.\nSasintongna dina marhata sinamot, boi do sesuaihonon tu torop ni na ginokhonna, lapatanna boi do hula‑hula i sada manang dua ripe sian paranak songon i nang sian parboru (hula‑hula. tangkas / nasolhot).\nFungsi ni hula‑hula di na marhata sinamot ima, songon na menyaksihon dohot maniroi ulaon i, atik tung adong panghataion diantara pihak paranak dohot parboru na so mardomu.\nBona tulang, tulang rorobot, hula‑hula ni haha anggi dohot hula-hula anak manjae ndang pola sada kewajiban ingkon ro manang parsidohot di na marhata sinamot, alana ndang adong dope panghataion disi na porlu sahat tu nasida. Torop ni paranak di na marhata sinamot i, boi ma antara 15 tu 20 ripe songon i nang torop ni parboru. Denggan do parsidohot 2‑3 ripe dongan sahuta sian nadua bola pihak.\nPartordingni Namarhata Sinamot\nDi ari naung binuhul, ro ma paranak mamboan indahan na las dohot na marmiakmiak (rap dohot na margoarna). Parboru pe tong ma paradehon sipanganon manambai na binoan ni paranak i, ima songon indahan na las, lompan (jagal manuk / rambingan, dengke dohot sayur manambai nabinoan ni paranak i). Alana molo holan sipanganon na binoan ni paranak i olo do ndang cukup i. Molo di Parserahan, marhata sinamot dipatupa doi dung sidung martumpol.\nNasomal (di Toba) molo di tingki nanaeng marhata sinamot dung sahat rombongan ni paranak tu alaman ni parboru, laho ma sahalak boru ni paranak i paboahon naung sahat nasida, huhut manungkun manang naung rade parboru i, manjanghon haroro nasida. Dung rade parboru i masuk ma rombongan ni paranak i tu bagas ni parboru i huhut mamboan sipanganon na binoan ni nasida i jala dipeakhon ma diatas meja. Dung masijalangan jala renta parhundul ni nasida, sahalak sian natua‑tua (hira songon protokol) sian paranak manghatahon taringot tu sipanganon nabinoan ni nasida.\nDidok ma tarsongonon : Di hamu hula‑hula nami (didok ma marga ni hula‑hula i). Dison ro do hami mar natampak na mardongan tubu dohot boru nami songoni nang hula-hula nami dohot Tulang, mandapothon hamu. Mauliate ma di Amanta Debata Pardenggan Basa i, ala hipas do hamu dapot nami suang songoni nang hami pamoruon muna ro mandapothon hamu. Siala las ni roha nami huboan hami do sipanganon natabo. Pangidoan nami nian raja nami asa sigati hamu ma. Botima.\nSahalak sian natua‑tua ni parboru mangalusi. Tar songonon ma didok :\n"Di hamu Pamoruon nami raja.... (didok ma marga ni paranak i) dohot disude uduran muna. Mauliate ma tutu tadok tu Amanta Debata ala hipas do hamu ro mandapothon hami tu bagas nami on, suang songoni nang hami hipas dapot muna. Songon nanidok muna i, di boan hamu sipanganon na tabo si palas roha nami, mauliate ma di hamu jala on pe sigatan nami ma " Dung di sigati pihak parboru na binoan ni paranak i didok ma "nunga suman be".\nDung sidung di sigati, disuru parboru i ma boruna laho paturehon huhut paradehon sipanganon. Laos dohot ma boru ni paranak i paradehon sipanganon i.\nAlai na binereng di Parserahan on, ala naung rap hian sian gareja ditingki na martumpol, hira langsung nama paranak rap dohot parboru tu bagas ni parboru, jala rap hundul nasida sambil paintehon angka tondong/tutur na so ro dope. Sipanganon na binoan ni paranak langsung nama di jalo parhobas ni parboru jala di boan tu dapur. Jadi dung hira-hira singkop ro angka tutur/undangan di mulai ma marsipanganon, jala andorang so marsipanganon di pasahat paranak ma jolo tudu-tudu ni sipanganon tu parboru, songoni nang par boru pasahat dengke tu paranak.\nAla paranak do na ro mamboan sipanganon laos nasida ma na mamilang tangiang mangan. Dung sidung marsipanganon di uduti ma muse tu na marbagi jambar.\nTar songon on ma parbagian ni parjambaran (songon usul dope on)\nJambar tu paranak :\n‑ Sambola na marngingi hambirang.\n‑ Satonga osang\n‑ Dua soit\n‑ Satonga rusuk (Panamboli)\nJambar tu parboru:\n- Sambola na marngingi siamun\n- Satonga osang\n- Dua soit\n- Satonga. Rusuk (Somba-somba)\n- Ihur ‑ ihur tu suhut parboru.\nAlai nasomal di Pangarantoanon, osang ndang dibola, jambar tu parboru doi sude, ala marningot hita tu adat sian luat na asing, ia osang dipasahat nasida doi tu hula-hulana, jadi alanido umbahen ni usulhon asa dibagi dua ma osang i, parsiamun ma tu par boru, parhambirang tu paranak.\nCatatan : molo marhata sinamot ndang dope didok jambar na gok (lengkap)\nAnggo najolo somal do masisisean na mardongan tubu (pihak paranak songon i nang pihak parboru) masirenggetan didok goarna, dung i pe asa parboru manise / manungkun paranak tar singot tu sintuhu ni indahan masak dohot di haroro ni paranak i. Alai ala manghabit tingki, langsung nama pihak parboru manungkun pihak paranak.\nAnggo najolo somal do masisisean na mardongan tubu (pihak paranak songon i nang pihak parboru), dung i pe asa parboru manise / manungkun paranak tar singot tu sintuhu ni indahan masak dohot di haroro ni paranak i. Alai ala manghabit tingki, langsung nama pihak parboru manungkun pihak paranak.\nTar songon on ma partording ni na masi sisean, molo di Parserahan on.\nManghatai ma hita amang boru.\nParjolo ma tapasahat hamuliateon ni rohanta tu Amanta Debata, ala asi dohot holong ni roha Na, na mangiring‑iring hita saluhutna sian angka ingananta be, ro tu bagas na marampang na marjual on, sigomgom pangisina dibagasan hahipason dohot las ni roha do hita nuaeng. Ia nunga hundul hita di atas ni amak tiar, sai tiar ma tutu panggabean, tiar parhorasan di hita on saluhut na. ( molo di gedung jala pake kursi, didokma; ia nunga hundul hita di kursi na hot, sai hot ma panggabean songoni nang parhorason di hita on saluhutna) Nunga tutu bosur hita mangan, sagat marlompan juhut, dohot minum aek sitio‑tio, sai pamurnas mai tu daging, saudara tu bohi, sipaneang holi‑holi mai jala sipasindak panaili.\nDidok hata ni natua‑tua Raja ni boru :\nSai jolo ni nangnang do, asa ni nungnung, sai jolo pinangan do asa sinungkun.\nAntong dia ma langkatna, dia ma unokna, dia ma hatana, dia ma nidokna di sipanganon na pisahatmuna, naboi begeon ni sipareon jala naboi peopon ni roha, songon hatani natua-tua namandok, sandema ninna sige di bungkulan ni sopo, bangko ni hata do manise, molo so apala tangkas dope binoto, antong alusi hamu, Raja ni pamoruon nami\nDihamu raja ni hula-hula nami, andorang so hu alusi hami sungkun‑sungkun ni Raja i, parjolo ma tutu ta pasahat hamauliateon ni rohanta tu Amanta Debata Pardenggan basa i, ala asi dohot holong ni roha Na, namangiring‑iring hita saluhutna ro tu bagas namarsangap namartua on, di bagasan hahipason jala di bagasan las ni roha do hita sude.\nNuaeng alusan nami ma tutu sungkun‑sungkun ni Raja i.\nIma tutu Raja nami, gabe ma hita angkup ni na horas, pasu‑pasu on ni Amanta Debata. Ia nunga hundul hita tutu di atas ni amak tiar, sai tiar ma panggabean tiar ma nang parhorasan di hita on saluhutna, songoni nang tu joloan ni ari on.\nDi huhuasi ni si panganon na hupatupa hami, gabe ma Raja nami na taula i, asa adong habosurhonon ta, jala sinur ma pinahan na tapahan i asa adong hasagathonon ta. Ia nunga dipaboa hamu naung bosur mangan indahan las, jala sagat marlompan juhut, sai pamurnas mai tutu tu daging saudara tu bohi, sipasindak panaili ma i sipaneang holi‑holi di hita on sasude na.\nAsa songon hata ni natua‑tua ma dohonon,\nSititi ma sigompa, Hodong bahen lais ni ruma\nOtik so sadia pe nahupatupa hami i, Sai dipasu-pasu Tuhan ta mai di hitaon saluhutna.\nRaja nami, ia sintuhu ni sipanganon na hupatupa hami i, panggabean parhorasan do raja nami.\nIma tutu Raja ni pamoruon nami, nunga manise hami, mangalusi hamu, Panggabean parhorasan do hape hata ni sipanganon na pinasahat ni hamu pamoruon nami. Asa bagot na marhalto ma na niagatan di robean. Horas ma amanta Raja dohot Inanta Soripada na manganhon, sai tamba ma hamoraon di hamu pamoruon nami namangalean. Hauma ni parsambilan ninna jonok tu pargadongan, sai martamba-tamba ma dihamu angka parsaulian mardapot-dapot nang angka passamotan.\nAlai raja ni boru, adong do hata ni natua-tua namandok, asa hundul songon anian, jongjong songon pangurgasan, asa tangkas hita dapot parsaulian songoni nang di parhorasan, songon hata ni natua-tua namandok, marangkup do ninna na uli, mardongan do na denggan, siangkupna songon na hundul, siudurna songon na mardalan, asa tangkas ma tutu uju purba tumangkasan dompak angkola, asa tangkas ma hita maduma jala tumangkasan ma nang hita mamora. Antong di hamu pamoruon nami, angkup ni hata nauli dohot nadenggan, sitangkas ni Panggabean dohot parhorasan, tung denggan ma di paboa Raja ni pamoruon nami.\nIma tutu Raja ni hula-hula nami, ia marpanungkun ma Raja i di siangkupna songon na hundul, siudurna songon na mardalan, sitangkas ni panggabean dohot parhorason, paboaon ma tutu.\nRaja nami, ia di bulan na salpu i laho do anak nami mardalani tu huta muna on. Pajumpang bohi ma ibana dohot boru ni Raja i, mangkatai jala martarombo, gabe masi botoan ma nasida, na marboru ni tulang do hape anak nami tu boru ni Raja i. Dung piga‑piga hali pajumpang jala manghatai Raja nami, tubu ma holong di nasida jala masiunduhan hata laho mamungka pardongan saripeon na imbaru. Tudos tu tona ninatua‑tua namandok\nBalga ninna anak pangolihononhon, Balga ninna boru pahutaon\nAla ni i Raja nami, na manomba ma hami parjolo, asa janghon hamu nian anak nami on laho gabe hela muna.\nAlai raja nami, di haroro nami ditingkion tong do parjolo hami marsattabi hami raja nami, alana molo mangasahon sibahenon do Raja nami, tung so bolas dope hami nian mandapothon hamu. Alai, ala tangkas do diboto hami, naburju marianakhon do hamu Raja nami, i do umbahen na hubaranihon hami ro mandapothon hamu, molo tungsiat pangidoan nami, laos ditingkion ma nian, hami laho pasahathon somba ni uhum, somba ni adat nian tu hamu Raja nami. Songon hatani natua-tua namandok uli otik godang so sadia. Jadi olat ni na tarpatupa jala tarbahen hami, raja nami, ditingkion ma nian sombahonon nami somba nia adat dohot uhum tu hamu Raja nami. Jadi ima songon angkup ni panggabean dohot parhorasan, na boi pasahaton nami tu hamu Raja nami. Botima.\nIma tutu di hamu pamoruon nami. Nunga tangkas di paboa hamu, disiangkupna songon na hundul, sidongan songon na mardalan, angkup ni panggabean dohot parhorasan di ulaonta sadarion..\nJala toho do songon nanidok munai, adongdo tona ni natua‑tua namandok,\nNunga masiunduhan hata tutu boru nami didok hamu dohot anak muna, ima nanaeng mamungka pardongan saripeon na imbaru. Alai nang pe songoni amangboru, asa botoon nami mangalusi hamu jolo husungkun hami ma jolo boru nami. Dungi di suru raja parhata ni parboru i ma sahalak boru (hela) nasida laho manungkun boru nai manang na toho do naung di jalo hatani paranak i. Dung ro alus sian boru nai naung sintong di jalo hata ni anak ni paranak i, diuduti ma muse panghataion.\n(Catatan, molo di Parserahanon, ala nunga diboto naung masiunduhan pangoli dohot boru muli di tingki na martumpol ndang disungkun be boru muli)\nIma tutu di hamu Raja ni pamoruon nami, toho do naung dijalo boru nami hata ni anak muna. Nang hami pe, dohonon nami do, sai rongkap na gabe, rongkap na sarimatua ma boru nami i dohot anak muna tu joloan ni ari on. Asa anggiat ma nasida masibar songon ambalang, marrokkap songon tuak, jala tong-tong sada nasida songon daion mual.\nAsa nuaengpe songon nidok ni natua‑tua ma dohonon nami :\nNunga pitu lili nami Paualu jugian nami, Nunga uli nipinami ala nunga ro hamu manggohi hajut nami.\nJadi nuaeng pe raja ni pamoruon nami, piga ma dorbia, piga lombu, piga hoda asa huboto hami mangarade batahi laho mangalai tu bara ni ruma nami, jala sadia godang ma mas, sere dohot ringgit, asa botoon nami mangarade puro nami laho inganan na.\nAi tangkas do huboto hami,\nPat ni gaja do tu pat ni hora,\nAnak ni raja do hamu, pahompu ni namora\nAlani i didok rohakku, ndang tuktuhon be batu, dakdahan simbora\nNdang tuturan datu, ajaran na marroha.\nAi tung namalo do hamu, jala sigodang boto-botoan.\nJadi on pe Raja ni pamoruon nami, angka dia ma sipasahaton muna sian na hugoari hami nangkin, na gabe sinamot ni boru nami. Hatahon hamu sian i\nDi hamu Raja hula-hula nami. Ia taringot tu somba ni uhum, somba ni adat songon sinamot ni boru ni Raja i, ima naginoaran muna nangkin, tung mansai nauli do i Raja nami pangidoan muna i. Toho do i Raja nami. Najolo godang do dorbia, lombu dohot angka arta na asing, Alai Raja nami, ianggo apala di tingkion ndang adong bei Raja nami, nunga habis tu parsingkolaan, songoni tong nalaho pasingkolahon nanaeng hela muna on.\nNdang tardanggur be na gantung di dolok ni Sipakpahi\nNdang haingotan be angka na dung, songon bongka siapari.\nJadi pangidoan dohot elek‑elek nami tu hamu Raja nami tung ringgit sitio soara i ma sipasahaton nami tu hamu. Jala molo tung boi nang pangidoan nami Rambu pinudun ma Raja nami Sinamot nanaeng sipasahaton nami. Alai andorang so huhatahon hami, mangido jolo hami ditingki, asa jolo masisungkunan hami dohot dongan tubu nami, dongan sahuta, boru, songoni nang di namangido paniroion hami sian hula-hula nami.\nParsinabung (diarahon ma bohina tu dongan tubu, boru dst)\nDi hita na mardongan tubu dohot di hamu boru, bere, ibebere, songoni nang tu hamu dongan sahuta, tarlumobi di hamu hula‑hula nami. Pinangido do tingki tu raja i, asa jolo masialapan hata hita, masiajar-ajaran, jala asa jolo sada hata ma hita nian, di nalaho pasahat somba ni uhum, somba ni adat tu raja i, jadi songononma na konsep na boi pasahaton nami tu hita sasude,\nparjolo; ia ulaon nanaeng ro on ba taruhon jual ma, di hita ma bolahan amak,\nna paduahon; ia sinamot nanaeng sipasahaton tu raja i, ringgit sitio soarai ma, rambu pinudun, jala molo boi pangidoan asa sisahali mangelekkon ma hita tu raja i di hata ni sinamot na naeng sipasahatonta, jadi songoni ma konsep na hupasahat hami asa jolo tangkas ma ajari jala tambor-tambori hamu hami. Mauliate.\nHata on parjolo ma hupasahat hami tu hita na mardongan tubu.\nDongan tubu (ni paranak)\nDi hamu parsinabung nami.\nTangkas do hupaihut‑ihut hami aha na pinasahat muna tu hami. Na manggogohon nama hami nuaeng di pangidoanta tu hula-hulai Raja i..... (dipaboa marga di hula-hulai) asa rade roha ni ra ja i, sisahali manombahon, sisahali mangelekbon ma hita di sinamot ni boru ni Raja i. Botima.\nParsinabung (Nuaeng hupasahat ma tu hamu, boru, bere dohot ibebere)\nBoru / Bere/ibebere ( ni paranak)\nMauliate ma di hula‑hula nami na mangalehon tingki di hami di ulaon ta sadarion. Ia sian hami boru songoni nang bere muna nadohot do hami mangelek‑elek hula‑hula ni hula‑hula nami naung di tariashon hamu nangkin. Sipanolopi ma hami di angkasangkap nauli dohot na denggan sian hula‑hula nami. Botima.\nParsinabung (Hupasahat ma muse tu hamu dongan sahuta)\nMauliate ma, nang hami pe sian dongan sahuta, sipanolopi ma hami, asa si sahali mangelekkon ma hita tutu di sinamot ni boru ni Rajai, Botima.\nParsinabung (Nuaeng hupasahat ma muse tu hamu hula-hula nami, ajari jala tambor-tambori hamu hami)\nHula‑hula ( ni paranak)\nMauliate ma tadok tu Amanta Pardenggan Basa i, ala na dohot do Ibana paniroi di ulaonta sadarion. Jala tu hamu marga . . . . (laos di jouhon ma marga ni suhut paranak) dohonon nami ma, songon dia ma nadenggan naboi tarbahen hamu tu hula-hula muna, ima ulahon hamu, alana adong do hatani natua-tua namandok:\nNdada ala ni godangna, umbahen na nieahan\nNdada ala ni otikna umbahen na ni tinggalhon\nSai sahat ma panggabean, sahat parhorasan di hita on saluhutna. Botima.\nMauliatema di hamu raja ni dongan tubu, boru, bere, ibebere, songoni nang dihamu raja ni dongan sahuta, lumobi ma tu hamu raja ni hula-hula nami, nungga tutu satolop hita di napasahat sinamot ni boru ni Raja i, asa si sahali mangelekkon hita, jala ringgit sitio soara i ma ta pasahat tu Raja i.\nJadi nuaeng pe di hamu Raja ni Hula-hula nami, nunga dibege hamu ia hami namardongan tubu, boru, bere, ibebere, nang hami namardongan sahuta, suang songoni di na hujalo hami panuturion sian hula-hula nami, naung sada hata hami, ima : Parjolo ma dohonon nami ia ulaon nanaeng ro on taruhon jual ma, di hami ma bolahan amak. Jala somba ni uhum, somba ni adat nanaeng si pasahaton nami tu hamu songon sinamot ni boru ni Raja i, ringgit sitio soara ima, rambu pinudun, jala sisahali mangelekkon ma hami Raja nami, laho pasahathon sinamot ni boru ni raja i tu hamu, songon hata ni tangiang, songoni ma jolo hat nami tu hamu Raja nami. Botima.\nCatatan : taringot tu sisahali mangelekkon, denggan do jolo marhusip laho mambuat kesepakatan, parsinabung ni Paranak dohot Parsinabung ni Parboru, unang adong na mulak-ulak tu bona muse.\nParsinabung Parboru :\nJadi di hamu Raja ni pamoruon nami, nungga tutu dipasahat hamu pangidoan muna tu hami, antong nang hami pe, lehon hamu ma jolo tingki di hami, asa masisungkunan nang hami na mardongan tubu, boru, bere dohot dongan sahuta nami, tarlumobi di paniroion ni hula‑hula nami.\nJadi onpe di hita na mardongan tubu, boru, bere/ibebere songon i nang hamu dongan sahuta, lumobi di hamu horong ni hula‑hula nami. Nunga rap marbinege hita di pangidoan ni Raja ni pamoruon ta apala di tingki on. Didok nasida ia taringot tu sinamot sipasahaton nasida, ringgit sitio soara ma jala sisahali mangelekhon / sisahali manombahon. Jala ulaon i taruhon jual. Songon dia ma alus ta tu pamoruonta.\nParjolo hupasahat hami tu dongan tubu.\nDongan tubu ( ni parboru)\nNunga tangkas hupaihut‑ihut hami panghataion muna dohot Rajani pamoruonta. Songon dia naung di hatahon hamu. Laos songoni ma nang hata nami sian dongan tubu. Sisada hata ma hita. Botima.\nParsinabung (hupasahat hami ma muse tu boru, bere, ibebere)\nBoru (ni parboru)\nParjolo ma hupasahat hami hamuliateon ni roha nami di hamu Raja ni hula‑hula nami naung pasahathon panghataion on tu hami pamoruon muna dohot horong bere muna.\nIa taringot tu elek‑elek ni pariban nami di sinamot nanaeng sipasahaton nasida tu hamu Raja ni hula‑hula nami, ba songon dia ma naung dihatai hamu, ianggo hami sian pamoruon muna, dohot bere muna, satolop ma hami di sude angka nauli dohot na denggan. Botima.\nParsinabung (hupasahat hami ma muse tu hamu raja ni dongan sahuta)\nDongan sahuta (ni parboru)\nHoras jala gabe ma di hita sasudena, lumobi di hamu suhut nami. Mauliate ma pinasahat tu hamu suhut nami ala di pajagar hamu panghataion on tu hami dongan sahuta muna. Nunga hubege hami panghataion muna na masipaolo‑oloan jala masipaune‑unean taringot tu sinamot ni borun ta. Ianggo hami dongan sahuta, sipanolopi na uli na denggan ma. Songon hata ni natua‑tua, dohonon nami do\nAek godang, tu aek laut\nDos ni roha, sibaen na saut.\nParsinabung (nuaeng hupasahat hami ma muse tu hamu raja ni bhula-hula nami)\nHula ‑ hula ( ni parboru)\nParjolo mauliate godang hupasahat hami tu hamu pamoruon nami ala di pasahat hamu panghataion tu hami laho maniroi hamu.\nTaringot tu pangidoan ni Raja ni pamoruan muna, nunga masialusan hamu songon ogung na uli jala tangkas do i hupaihut-ihut hami di ulaonta sadarion.\nJadi songon dia ma naung ni tolopan muna anggo sian hami horong ni hulahula muna manolopi ma hami, asa dapot hamu ma songon nidok ni natua‑tua na mandok,\nBalintang ma pagabe, Tumundalhon sitadoan\nAri muna ma gabe, Ai nunga denggan hamu hubege hami masipaolo‑oloan.\nAmporik marlipik, onggung marbabang\nGabe do parsinamot na otik, gabe do nang parsinamot na godang. Botima\nOn pe di hamu Raja ni pamoruon nami. Nunga satolop hami na mardongan tubu, boru/bere dohot dongan sahuta nami tarlumobi hula‑hula nami taringot tu pangidoan muna na sahali mangelekhon hamu di sinamot ni boru nami.\nAlai porlu do hatahonon nami nadibagasan roha nami tu hamu, songon hata ni natua-tua namandok :\nIa marasar ma aili, sai ditarui bulung singkoru\nNaeng ma sihar ma panaili, laho manjalo tuhor ni boru\nNdang pola be ra dohononku, angka aha na solot di ate-ate, dohot na gompang di pusu-pusu, asa mangkilala ma hamu, songon dia nuaeng na dibagasan roha nami.\nAntong hatahon hamu ma manang na sadia poasahatonmuna sinamot ni boru nami i.\nParsinabung Paranak :\nMauliate ma Raja nami.\nTung tangkas do huantusi hami na dibagasan roha munai, alai Raja nami songon hata ni natua-tua nang dohonon nami:\nSai tuginjang ninna porda, sai tu toru parbar-baran\nSai naeng do nian di didok roha hatop mamora, alai hapogoson dope didok sibaran.\nDipangidoan muna i, tangkas do huantusi hami, songon hata ni natua-tua namandok\nNi durung ma situma, laos dapot pora-pora\nmolo buas do tu hula-hula, pintor hatop do iba mamora\nAlai Raja nami, songon hata ni natua-tua na mandok;\nSai ni luluan do tandok, alai na dapot parindahanan\nTolap do pamangan mandok raja nami, alai ndang tolap jamaon ni tangan.\nMolo tung songon dia pe Raja nami natolap hami godang ni sinamot sipasahaton nami, uli ma roha ni hamu raja ni hula-hula nami.\nJadi pasahaton nami ma sinamot ni boru ni Raja i Rp ............. , rambu pinudun mai Raja nami, jala si rambe manis.\nNaung disima talina, jala disi dohot rompuna\nNaung disima daina, disi dohot holpuna.\nBotima Raja nami.\nHamu Raja ni pamoruon nami, didok hamu sinamot Rp, ............. rambu pinudun, sirambe manis. Adong do hata ni natua-tua namandok; marmutik ma simarlasuma mardompakkon mata ni ari\nMolo tung marhusor dope roha muna, manambai otik nari.\nRaja nami, hata ni natua-tua do mandok ; Ni dapot ma assosoit, tongon di tombara\nSotung ma didok hamu hami namangkolit Raja nami, da silehonon do na soada. Uli ma rohamu manjalo sinamot ni boru ni raja i.\nRaja ni boru, alai asing ni i, taringot todoan tu suhi ni ampang na opat ingkon tangkas doi alusan muna. ate Raja ni pamoruon nami.\nPos ma roha ni Raja i, ianggo todoan / panandaion tu suhi ni ampang na opat tangkas do i alusan nami.\nDi hamu Raja ni pamoruon nami. Andorang so hugabehon hami jumolo ma husungkun hami hasuhuton nami. Ai adong do hata ni natua‑tua na mandok\nLata pe na lata, duhut‑duhut do si but-but on\nHata ni Raja pinaraja, Raja ni hasuhuton do si sungkunon\nJadi onpe nuaeng di hamu bona ni hasuhuton nami: Nunga tangkas di bege hamu panghataion nami dohot pamoruonta taringot tu sinamot ni borutta i. Nian tung godang do hupangido hami, alai tung songon i dope huroha na tarpatupa ni pamoruon ta. Ia sinamot ni borutta nanaeng sipasahaton nasida tu hita godang na Rp... rambu pinudun, sirambe manis.\nOn pe panghataion on hupasahat hami ma tu hamu suhut nami.\nHasuhuton ( ni parboru )\nDi hamu Raja parsinabung nami.\nNunga tung loja hamu tutu mangelek‑elek Raja ni pamoruonta, didok nasida holan i nama natarpatupa nasida. Onpe di hamu parsinabung nami gabehon hamu ma i.\nHamu Raja ni pamoruon nami.\nBa nunga uli roha nami manjalo na nidok muna i. Sai gabe ma hita jala horas. Onpe Raja ni pamoruon nami, pasahat hamu ma si namot ni boru nami, nunga rade hami manjalo.\nOn pe di hamu hasuhuton nami (suhut paranak), pasahat hamu ma patujolo ( bohi ) ni sinamot tu Raja ni hula‑hulanta. Borhat ma hasuhuton paranak i pasahathon patujolo ni sinamot i tu raja parhata/parsinabung. Dungi dietong Raja parhata i mai.\nDung sae di etong laos di dok ma hata na, godang ni patujolo ni sinamot, jala sisana (nahurang) sipasahaton mai di mata ni ulaon nanaeng ro.\nNunga di Pasahat hamu patujolo ni sinamot ni boru nami, godangna Rp......., jala panggohi ni sinamot Rp..... pasahoton muna mai di mata ni ulaon on. Dipasahat raja parhata ma bohi ni sinamot i tu suhut parboru.\nDi hamu suhut nami, nunga di pasahat pamoruonta bohi ni sinamot ni borunta Rp....., antong las roha mu manjalosa, sai anggiatma didongani Tuhan hamu laho manggunahon sinamot on hombar tu ringkotna,\nsongon hata ni natua-tua namandok;\nTonggi ma ninna sibahut, tabo ninna pora-pora\nMolo dung las roha ni suhut, ba las ma nang roha ni angka raja.\n(dipasahatma parsinabung ma tu inang ni boru muli)\nJadi di hamu pamoruon nami, ia tarsingot tu todoan / panandaion tu suhi ni ampang na opat dohot tintin marangkup, di hilala roha nami pasahat hamu mai annon di mata ni ulaon on.\nMauliate ma di hamu raja ni hula‑hula nami. Taringot tu napasahathon todoan / panandaion tu suhi ni ampang na opat dohot tintin marangkup, ima di pesta unjuk na naeng ro, songon na nidok muna i, ba satolop ma hami disi.\nDi hamu raja ni pamoruon nami.\nNunga dipasahat hamu patujolo (bohi ) ni sinarnot. Nuaeng pe atik adong na naeng sipangidoon muna.\nMauliate ma di hamu raja ni hula‑hula nami.\nIdo tutu tohona. Dos do tuatna dohot nangkokna. Nangkin Raja nami nunga tahatai godang ni sinamot sipasahaton nami tu hamu, jala nunga hupasahat hami tu hamu patujolo ni sinamot. Asa on pe Raja nami pangidoan nami tung sude do hami ulosan muna. Ai huboto hami do angka nantulang i, na malo do martonun.\nToho do i pangidoan muna i, Raja ni boru.\nAlai molo tung so sude pe hamu ulosan nami dohot ulos herbang ianggo ulos natinonun sadari pasahaton nami do i tu hamu sude. Ianggo di tingki on ulos herbang na naeng sipasahaton nami tu hamu ba ...... lembar ma. Didok ma godang (jumlah ) ni ulos i. Uli ma roha muna manjalosa.\nGabe jala horas Raja nami. Mauliate ma di hamu.\nDung sidung masisisean. jala nunga tangkas di hata i sadia godang ni sinamot dohot todoan / panandaion, tu suhi ni ampang na opat, jala nunga dipasahat patujolo ni sinamot. Somalna do i ndang pola dipasahat sude sinamot i asa adong pasahaton ni paranak tu parboru i di ulaon unjuk jala digoarimai panggohi ni sinamot.\nDung sidung i dipahantus ma muse panghataion songon naung di taringoti di na patua hata / marhori‑hori dingding, manang di tingki namarhusip ima taringot tu :\nTintin marangkup tu tulang ni pangoli. Sadia godang na naeng pasahathon ni nasida (sadia sian paranak sadia sian parboru i). Alai sipata holan na dua hasuhuton do namangkatai taringot di si.\nPinggan panganan tu parboru dohot ulos‑ulos tu paranak.\nGodang ni undangan ni paranak dohot parboru.\nMambuhul ari (tingki) dohot manontuhon inganan (Gareja) manjalo pasu‑pasu dohot (Gedung) tu pesta unjukna.\nParbagian ni parjambaron di ulaon unjuk. Laho manghabit/mempersingkat waktu di ulaon unjuk unang pola be dihatai taringot tu parbagian ni jambar disi, alai di tingki na marhata sinamot i mai. dipahantus ( hira songon jambar mangihut ma diulahon ) Catatan : molo jambar mangihut di Laguboti (Toba) ndang adong be di pasahat tudu-tudu ni sipanganon tu parboru di acara sebelum mangan, songoni nang parboru, ndang dipasahat nasida be dengke tu paranak, jadi langsung nama angka parhobas manang naung ditunjuk hian pasahat jambar tu parboru dohot dengke tu paranak, lapatanna ndang adong be acara tersendiri pasahat tudu-tudu ni sipanganon dohot pasahat dengke.\nMolo tung boi disepakati ma di namarhata sinamoti angka panandaion namargollit, songoni nang total/jumlah ni panandaion tu parboru misalna disepakati ma150 amplop, asing ni horong ni hula-hula nasida. Songoni nang ulos-ulos tu paranak ditetaphon ma jumlahna misalna 100 Amplop, di luar ni ragi-ragi tu horong ni hula-hula. Tujuanna laho manghabit tingki.\nDohot angka na asing na mardomu tu ulaon unjuki.\nIV. MARTONGGO / MARRIA RAJA\nMartonggo/marria Raja ima ulaon laho manghatai taringot tu panghobasion na berbubungan tu pesta unjuk. Na mandohoti ulaon i ima: dongan tubu, boru/bere dohot dongan sahuta. Di Bona Pasogit khusus na di Laguboti ulaon on di goari maon rapot adat.\nHula‑hula dohot tulang ndang dohot di ulaon martonggo/marria Raja. Di Bona Pasogit boi dohonon ndang adong dope gedung khusus inganan par pestaon, songon i nang catering na mangalompa sipanganon. Inganan parpestaon somalna dijolo ni jabu ni hasuhuton i do i di bahen. Siala ni i di papungu hasuhuton do dongan tubu, boru/bere, dongan sahuta dohot dongan saulaon laho manghatai taringot tu panghobasion di ulaon unjuk na naeng ulahonon ni nasida, alana halak i do mangkarejoi (manghobasi) sude taringot tu pardalan ni ulaon i umpama; ise petugas na laho paradehon amak, tenda, perlengkapan pesta, pasahathon undangan mamotong pinahan, mangalompa, sahat tu na parateatehon si panganon di ulaon unjuk i.\nAlai ianggo di parserahan, gedung parpestaon nunga adong lengkap dohot kursi meja, piring, gelas, alat‑alat pesta, songoni nang catering na mangalompa sipanganon.\nHasuhuton holan na mamesan gedung dohot catering nama. Ndang loja be dongan tubu, boru/bere dohot dongan sahuta laho mangulahon i. Sasintong na ndang pola be nian godang si hataan di na martonggo /marria Raja alai nangpe songoni tong do dipatupa ulaon martonggo/marria raja. Mardomu tusi sigokhonon di ulaon martonggo /marria Raja ndang pola godang be, cukupma hira‑hira 10 tu 15 ripe.\nDi PARSERAHAN ON ala situasi dohot kondisi ndang sai sanga naginokhon i mangan di bagas na be. Ala kesibukan sipata sian parkarejoan na ma ro nasida tu bagas ni hasuhuton i, alani i di patupa hasuhuton do marsipanganon alai ndang pola maneat pinahan lobu lengkap dohot na margoarna, cukup ma di bahen jagal rambingan Molo tung pe di patupa suhut pinahan lobu, ndang pola dibahen na margoar na. Dung sidung marsipanganon sahat ma tu pangkataion/taringot tu pangkobasion pesta.\nAlai nunga godangan napatupahon martonggo raja/marria raja dung sidung marhata sinamot, jadi boi ma langsung dipatupa pangkataion marria raja di bagas ni parboru dung borhat pihak paranak tu bagas ni paranak laho patupahon tonggo raja.\nNa porlu sihataan disi ima taringot tu :\nSongon, usul, ia ulaon martonggo/marria Raja ndang pola sai ingkon dung sidung marhata sinamot dibahen, alai bo i do di patupa di ari na asing, unang paloja hu nasida.\nDigoari martonggo raja, molo di nasida do ulaon unjuk (bolahan amak), Digoari marria raja molo ndang di nasida ulaon unjuk.\nV. MARUNJUK ( PESTA UNJUK)\nNahinan di Bona Pasogit tarlobi di LAGUBOTI ndang masa marsibuha‑buhai. Holan pangoli dohot pandongani na do mangalap boru muli, ndang hea pola dohot natoras ni pangoli, di Gereja do nasida paintehon. Alai ianggo nuaeng di Bona Pasogit nunga dohot natoras ni pangoli dohot na marhaha‑maranggi mandongani pangoli mangalap boru muli. Alai nang pe songon i tong do ndang adong acara marsibuha‑buhai. Lapatanna pihak paranak ndang adong mamboan sipanganon na marmiak‑miak.\nRombongan ni paranak na so dohot mangalap boru muli dohot rombongan ni parboru songoni nang angka tutur na asing sian kedua belah pihak langsung do i tu Gereja.\nMolo huta ni paranak dohot huta ni parboru dao be, umpamana paranak di Laguboti, parboru di Siantar, somalna andorang so tu Gereja rombongan ni parboru i jolo serapan do di huta ni paranak, jala paranak ido na paradehon i.\nAlai di PARSERAHAN ON nang pe diparanak ulaon, sai di pamasa do ulaon marsibuha‑buhai. Paranak mamboan na marmiak‑miak lengkap dohot na margoarna, jala parboru pe tong do paradehon dengke sitio‑tio, dohot sipanganon na asing manambai sipanganon nabinoan ni paranak i.\nAndorang so marsipanganon, jolo di pasahat paranak do tudu-tudu ni sipanganon i tu parboru, dungi dipasahat parboru ma muse dengke sitio‑tio tu paranak. Dung sidung marsipanganon rap borhat ma tu Gereja dung jolo martangiang na ni uluhon ni sahalak sian hula‑hula. Lapatanna : ndang adong dope sihataan manang si ulahononhon taringot tu adat disi.\nMolo pinarate-atehon, mansai repot do nian namarsibuha-buhai on, lumobi paranak laho paradehon sipanganon, songoni nang parboru paradehon dengke. Alai molo boi do di atur denggan laos dipasada tu parcatering sipatupaon marsibuha-buhai denggan doi dilaksanahon, ai songon mamuhai partuturon ma nadua bola pihak, jala di tingki napasahat dengke pihak parboru, laos disi ma ojak marguru tu paradaton status ni pengantin, asa hot parsaripeon nasida.\nAngka naro tu namarsibuha-buhai, unang pola pagodang hu, asa unang pola leleng proses ni parmanganon, alana porlu persiapan tu Gareja.\nSude angka tutur ni paranak dohot parboru na asing, nanaeng mandohoti acara pamasu‑i‑nasuon i langsung ma nasida tu Gereja.\nIa partording ni ulaon sibuha-buhai hira-hira songon on ma:\nDipasahat pihak paranak ma tudu-tudu ni sipanganon sibuha-buhai :\nDi hamu raja ni hula-hula nami, nuaeng rodo hami pamoruon muna, pasahathon las ni roha nami, ima sipanganon na tabo.\nTangan do tutu marsomba, dohot soara mar huhuasi, di sipanganon na otik so sadia nahuboan hami on. On ma tutu raja nami, songon sipanganon sibuha-buhai di ulaonta sadarion, na mamuhai partuturonta di manogot on, asa buha ma angka parsaulian, buha nang panggabean dohot parhorason di hita on saluhut na.\nSongon hata ni natua-tua ma dohonon ku;\nBulung ni dap-dap ma langkop, molo tung songon on dope na tarpatupa hami, ba ima ta par hajop.\nAsa sititi ma, si gompa, golang-golang ma pangarahutna\nOtik sosadia pe na hupatupa hamion, sai godang ma pinasuna. Botima\nDung sidung dipasahat paranak tudu-tudu ni sipanganon sibuha-buhai, dipasahat pihak parboru ma muse dengke :\nDihamu pamoruon nami, rodo hami dison mamboan dengke na tabo. Songon naung dihatahon hamu nangkin, mamuhai partuturonta ma hita tutu di manogoton, asa ojak ma partuturon ta, sai diramoti jala didongani Tuhan Debata ma hita tong-tong, ala nunga sada tahi hita laho pataruhon boru nami nagabe parumaen mu, dohot anak muna na gabe hela nami tu bagas joro ni Tuhan ta, laho manjalo pasu-pasu parbagason marhite-hite naposoNa. Ojak ma nang pardongan saripeon nasida, tong-tong sada nasida songon daion mual.\nAsa dengke tio maon tutu, marpangidoan hita tu Amanta namartua Debata, asa tio jala tiurma pardalan ni ulaonta ditingkion, dao angka abat-abat. Jala dengke sahat maon tutu, asa sahat ma nadenggan, sahat nang angka nauli di ulaonta ditingkion, songon hata ni umpasa ma dohononku, sahat-sahat ni solu, sai sahatma tu bontean; sahat ma ulaonta sadarion huhut dipasu-pasu Tuhan, sahat tu parhorasan, sahat tu panggabean, botima.\nDilanjuthon ma tu namar sipanganon.\nNangpe adong tudu-tudu ni sipanganon, ndang termasuk jambar sibagion dope i, alai molo tungpe dibagi, ndang pola digorahon, langsung ma dipasahat, hombar tu horong na ro ditingki i.\nAcara na berikutna, ima martangiang laho borhat tu gareja\n5.1 PAMASU ‑ MASUON\nAndorang so acara pamasu‑masuon, somalna jolo dibahen do acara cacatan sipil (oleh petugas negara) di kantor ni Gereja i. Dung sidung acara cacatan sipil masuk ma tu Gereja, di jolo ma pangoli / boru muli diiringi pandongani, natoras ni pangoli/ boru muli dohot angka tutur na solhot.\nNuaengon di Parserahan, nunga dipatupa marfoto (Manggombar) andorang so dimulai acara pamasu-masuon, laho manghabit tingki.\nDung sidung acara pamasu‑masuon i, mandok hata do paidua ni suhut sian paranak dohot sian parboru. Di acara mandok hata on diusahahon ma asa unang pola maganjanghu, alai diparingkas ma inti ni pangkataion hira mandok mauliate tu huria dohot tu sude tutur na ro, huhut manggorahon asa rap borhat tu gedung inganan pesta unjuk, laho mangan indahan na las dohot minum aek sitio‑tio huhut manjalo dohot pasahathon adat na hombar tu ulaon i.\n5.2 ACARA DI GEDUNG (Pesta Unjuk)\nTaringot tu parmasuk ni pengantin, paranak, parboru dohot horong hula‑hula / tulang ni nadua hasuhuton tu bagasan gedung, di sesuaihon ma i tu sifat ni ulaoni, lapatan na, di alaman ni ise ulaon i. (di alap jual manang di taruhon jual ).\nUlaon Ditaruhon Jual ( di alaman ni paranak)\nUlaon di taruhon jual lapatanna ulaon i di alaman (huta ni paranak). Mardomu tusi boi ma dongan tubu, boru dohot tutur na ginokhon ni paranak i langsung masuk tu gedung pesta kecuali horong hula‑hula/ tulang ni nasida. Alana hira songon huta/alaman ni paranak i do gedung i. Dung hundul be nasida masuk ma pengantin dohot rombongan ni suhut. Dijolo ma pengantin dohot pendampingna, ihut ma natoras ni pangoli dohot si solhot ni paranak. Dung jumpang tingkina di gorahon protokol ni pihak paranak ma asa masuk Horong ni hula-hula ni paranak. Parjolo ma sian Hula-hula natoras ni namagoli, dungi tu Tulang, Tulang rorobot, hula-hula namar haha maranggi, dungi tu hula-hula naposo, ima hula-hula ni ianakkon ni natoras ni pangoli manang hula-hula ni haha ni pangoli angka naung sohot, jala mungkin hula-hula ni anggina molo mangalakkai. Dung sidung i dijou protokol ni paranak ma asa masuk hula-hula (ima Parboru). Masuk ma nasida, di barisan parjolo ma natoras ni boru muli. Mangihut ma muse na mamboan tandok bolon dohot na mamboan dengke. Na mamboan tandok bolon, i ma ( paniaran ni haha manang anggi manang parumaen ni pihak parboru ). Mangihut ma muse haha ‑anggi dohot sisolhot ni nasida, ama di sabola siamun, ina di sabola hambirang huhut manghunti tandok. Sude nasida manghadang ulos di abara siamun. Masuk ma nasida rnarudur dohot renta. Na mamboan dengke di pudi ni na namboan tandok bolon.\nDung masuk rombongan ni. par boru i, di gorahon protokol ni parboru ma asa masuk hula‑ hula/tulang nasida.\nUlaon dialap jual ( dialaman ni parboru)\nAla dialaman ni parboru do ulaon i, parjolo ma rombongan. ni parboru masuk tu gedung.\nTar songon on ma parmasuk ni nasida tu gedung\nNa ginokhon ni parboru nunga marmintor boi masuk tu gedung, alana gedung i di anggap do hira songon huta / alaman ni parboru i, kecuali horong hula‑hula/tulang ni nasida. Masuk ma rombongan ni pengantin, di jolo ma pengantin dohot pendamping di udurhon natoras ni boru muli, ihut ma muse natoras ni pangoli. Di pudi na ma muse haha‑anggi dohot sisolhot ni parboru.\nPengantin, natoras ni pengantin na dua, jong-jong ma nasida di pintu masuk laho manjalang angka dongan tubu , hula-hula dohot tulang ni parboru.\nCatatan Molo ulaon dialaman ni parboru, pihak parboru ndang adong manghunti jual.\nDijou protokol ni parboru ma asa masuk horong ni hula‑ hula/ tulang nasida sada-sada.\nDungi, masuk ma muse angka sisolhot ni paranak dohot dongan tubuna, di ihuthon na ginokhon ni paranak, kecuali horong ni hula‑hula dohot tulang na. Dijou protokol ni paranak ma muse sude horong ni hula‑hula nasida dohot tulang.\nDi PARSERAHAN on umumna pulik na ma inganan ni dengke, ndang dibahen be, di bagasan tandok rap dohot boras i. Alana dengke na balga‑balga, sipata mar dua kilo sada dengke, godang na pe sipata 5 tu 7 ekor, hape tandok di Parserahan on sedang‑sedang na ma balga na (ukuran na ) ndang siat be dibagasan tandok. Molo tung pe pulik tandok sian dengke, ianggo parjojorna ingkon tandok ma nian dijolo dungi ihut ma di pudina manang di sabola hambirang na mamboan dengke. Alana ianggo aslina na masa di Bona Pasogit dengke i di bahen diginjang ni boras na dibagasan tandok, lapatanna dengke i ndang haidaan i.\nNangpe songoni inganan ni dengke na binoan ni horong hula-hula dohot tulang i dibaen dibagasan piring na bolak manang talam dibungkus muse dohot serbet tong do denggan. Lao mamboan tu tempat pesta (gedung) boi ma i ditenteng. Nangpe songon i dibaen, tong do botoon ni halak manang hasuhuton ni ise na mamboan dengke i, alana dicatat suhut do i jala dijahahon do muse goarna. Dengke ni parboru ipe, dipasahat do i tu jolo ni paranak, dung sidung dipasahat nasida tudu‑tudu ni sipanganon tu parboru.\nTaringot tu na manjalo boras ni hulahula dohot tulang. Diatur ma tempat na strategis asa unang menghalangi tu tamu na mardalan, jala petugas naung ditunjuk unang hera namasisoroan idaon.\nDung sidung sude masuk tutur sian nadua hasuhuton jala nunga hundul di hundulan na be di pungka ma acara marsipanganon. Songon na somal sipanganon nunga di parade (parcatering ) di ginjang ni meja. Diatur ma asa boi marsipanganon salambat‑lambat. na pukul 13.00. Alana molo lobi siani mangan be nama jolma i gabe ndang denggan bereng on.\nAndorang so marsipanganon, parjolo ma paranak pasahathon tudu‑tudu ni sipanganon tu suhut parboru. Dung sidung i ro ma muse parboru. pasahathon dengke sitio‑tio tu hasuhuton paranak.\nMolo pinarate-atehon, dumenggan ma jolo martangiang, asa dipasahat tudu-tudu ni sipanganon, songoni dohot napasahat dengke. Ala paranak do na paradehon sipanganon i nasida ma ianggo, na mamilang tangiang mangan, somalna sai dipasahat do tu Pangula ni Huria.\nNapasahathon tudu‑tudu ni sipanganon pe unang pola pagodang hu (berbondong ‑ bondong ), cukup ma nian 3 manang 5 ripe sian nadua pihak.\nContoh pasahathon tudu-tudu ni sipanganon (UAON UNJUK)\nDi hamu raja ni hula-hula nami (marga...), parjolo ma tapasahat hamauliateon ni rohanta tu Amanta Debata Pardenggan basa i, disiala asi dohot holong ni rohaNa, naung mangiring-iring hita jala mangaramoti hita sahat tu tingkion, boi hita pajumpang bohi na marhula marboru dibagasan hahipason dohot las ni roha.\nDison ro do hami pamoruon muna mandapothon hamu, pasahat tudu-tudu ni sipanganon, sipanganon na tabo, sipanganon parhorasan.\nRaja nami, diharoro nami ditingkion, ima songon naung taboto, di naung rap hita paborhathon jala mangudurhon anak dohot boru ni huria i, tu bagas joro ni Tuhannta, laho manjalo pasu-pasu parbagason marhite-hite naposoNa, ima anak nami na gabe hela muna dohot boru muna nagabe parumaen nami. Asa dilas niroha nami ditingkion di naung saut nasida manjalo pasu-pasu pardongan saripeon, ima anak dohot parumaen nami, jala disangkap roha nami, asa laos ditingkion ma nian pasahaton nami panggohi niadat nagok tu hamu hula-hula nami, asa dohot nang hamu hula-hula nami mamasu-masu anak dohot parumaen nami. Marrokkap nasida songon tuak, masibar songon ambalang, jala tong-tong nasida sada songon daion mual. Rap mangido hita di tangiangta anggiat tibu nasida togu marurat tu toru, tongam mardangka tu lambung, jala jagar marbulung tu ginjang. Antong giring-giring ma gosta-gosta marboras ma singkoru, hatop ma nasida mangiring-iring jala marompa-ompa dianak dohot diboru.\nJadi di hamu raja ni hula-hula nami, di sipanganon na huboan hami, uli otik godang sosadia, sai manumpak ma tondimuna, manuai sahala muna dihami pamoruan muna. Songon hatani natua-tua ma nang dohononku; sititi ma sogompa, hodong ma baen lais ni ruma, molo tung songon on dope na tarpatupa hami, Amanta Debata ma namasu-masuhon i, dihitaon saluhutna. Botima.\nContoh pasahathon DENGKE\nDihamu pamoruon nami (marga....), dison ro do hami hula-hula muna pasahat dengke sitio-tio, dengke simudur-udur, dengke sahat. Sai anggiat ma tio parnidaan muna, tio angka pancarian. Nang ditangiang nami pe, sai lam tu tio na ma songon baba ni mual, tu tiur na songon mata ni ari, tu rintar na ma songon bonang di gala parngoluon muna tu ari na naeng ro. Ia tu dolok hamu dapotan jampalan nalomak, tu toruan hamu dapotan mual na tio.\nLaos dengke simudur-udur do nang on tutu, asa anggiat mangudurhon hagabeon, mangudurhon parhorason ulaonta di tingkion, udur nang angka parsaulian songoni nang angka pansamotan.\nDengke sahat do nang on, asa sahat ma nauli sahat ma nadenggan jaloon muna pamoruon nami, ditumpak Amanta namartua Debata.\nSecara khusus tu hamu na dua helangku dohot borungku, marrokkap ma tutu hamu songon tuak, masibar songon ambalang, jala tong-tong hamu sada songon daion mual. Asa didolok ma parbubuan, di toruan ma partanggalan, sai dapot ma dihamu naniluluan, songoni na jinalahan. Lomak ma silinjuang, lomak sobinaboan, asa tudia pe hamu nadua mangalangka disi ma hamu dapotan pangomoan. Tubuan lak-lak ma tubuan singkoru, solotan bunga-bunga. Tubuan anak ma hamu tubuan boru dongan muna saur matua.\nSahat sahat ni solu sahat ma tu bontean, Sahat ma tutu ulaon on taon, tapatupa denggan mardalan, leleng hita mangolu, sahat hita tu panggabean, sahat tu parhorasan. Botima.\n5.2.2 MARBAGI JAMBAR\nSebelum marbagi, jambar, dipasahat ma pinggan panganan tu angka na solhot, songoni nang angka punguan-punguan. Unang adong na lupa, denggan do pinggan panganan jolo di hata i hian, unang gabe persoalan ditingki napasahathon.\nAla naung di hatai taringot tu parjambaran di na marhata sinamot, ndang pola be adong masisungkunan taringot tusi. Laho manghabit tingki cukup ma holan di tariashon (digorahon) sahalak natua‑tua (protokol) ni nadua hasuhuton ma taringot tu parbagianna, jala sambil mangan boi ma parjamboran on mardalan (jambar mangihut). Diaturma na marbagi jambar i asa renta. Unang ma nian mangkuling musik ditingki manggorahon/marbagi jambar i. Jala unang sai songon na masisoroan protokol ni nadua hasuhuton laho manggorahon jambar i. Dumenggan ma marganti‑ganti, isarana dung sae protokol ni parboru, ipe asa protokol ni paranak.\nParjambaran molo Pinahan Lobu\nDipasahat paranak ma jambar :\nNamarngingi par hambirang : Hula-hula ni suhut\nDibuat ma sian rusuk : Horong ni Tulang, Hula-hula na marhaha-maranggi, hula-hula anak manjae:\nSambola osang : Boru\nSoit : Pariban, Dongan Sahuta\nDongan tubu, Ale-ale, Pangula ni Huria dht na asing : Sian jambar na tinggal\nDipasahat Parboru ma jambar tu :\nSian ihur-ihur : Dongan tubu :\nAle-ale, Pangula ni Huria, dll : Dibuatma sian jambar ni hasuhuton\nParjambaran molo Pinahan Si gagat duhut :\nJambar Pihak Paranak :\nHula-hula ni Suhut : Sambola namarngingi par hambirang\nTulang , Bona Tulang, Tulang rorobot, Hula-hula na marhaha-maranggi, Hula-hula anak manjae: dibuat ma sian somba-somba dohot pohu (batisan)\nBoru : sambola osang\nBere, Pariban, dongan sahuta, Ale-ale, Pangula ni huria : sian soit manang ojahan/ondolan/hae bona\nDongan tubu : Panamboli (ima sian rusuk parjolo sahat tu palimahon)\nJambar Pihak Parboru :\nHula-hula ni suhut : Sambola namarngingi parsiamun ditambai ma dohot pohu manang batisan.\nTulang, Bona Tulang, Tulang rorobot, Hula-hula na marhaha-maranggi, Hula-hula anak manjae: dibuat ma sian somba-somba dohot pohu (batisan)\nDongan tubu : sian ihur-ihur.\nPohu manang sipata didok batisan dibuat sian sibuk dibahen songon tanggo‑tanggo na bolon, balgana hira‑hira 1‑2 ons ganup‑ganup pohu. Dilehon ma i songon manambai jambar tu horong ni tutur na manjalo, dohot tu horong naso dapotan..\n5.3.4 MANJALO TUMPAK\nDung sidung mangan jala dung dibagi jambar tu pihak paranak dohot parboru, manjalo tumpak ma paranak. Dipangido protokol paranakma tingki tu parboru, songon na minta ijin.\nSomalna ala sai dipatupa hasuhuton do Musik/Gondang, andorang so manjalo tumpak, sipata sai jolo manortor do suhut paranak dohot pengantin.\nSahalak sian natua-tua ni horong hasuhuton manjalo gondang tu par musik, alai sipata sai diserahhon do i tu protokol.\nIa inti ni namanjalo gondang di focushon ma panghataion tu pengantin, sebagai keluarga na baru. Boi do di padomu dohot umpasa namarhadomuan tu hagabeon, parhorason ni pengantin, jala songon dalan mangido tu Debata angka pangurupion dohot pasu-pasuNa.\nContoh manjalo gondang tor-tor ni hasuhuton dohot pator-tor parumaen :\nAmanta raja, inanta soripada, jong-jong do nuaeng hami dison namardongan tubu dohot inanta soripada najagar paniaran on, Ima ala namarlas ni roha hami disiala naung manjalo pasu-pasu parbogason anak dohot parumaen nami sian Tuhanta marhite-hite naposoNa. Suang songoni nang silas ni roha nami apala ditingkion ala naung dipaojak raja i (hula-hula) marga ……. Boruna gabe parumaen nami, mauliate ma tutu hupasahat hami tu rajai marga …………\nAntong di naojak parumaen nami, asa ojak ma tutu panggabean, ojak nang parhorasan di hita on saluhutna, lumobi ma di anak dohot parumaen nami, saut songon hata ni natua-tua namandok, tubu ma singkoru dilambung ni tandiang ; sai tibuma anak dohot parumaen nami, togu marurat tu toru, tongam mardangka tu lambung jala jagar marbulung tu ginjang. Tubuan lak-lak tubu singkoru solotan bunga-bunga, tubuan anak ma nasida tubuan boru dongan nasida saurmatua.\nAlani i amang raja, inang nabasa, dilas ni roha nami sadarion, dipatupa hasuhuton do nuaeng dison musik siparende-ende, parhitean maon tutu laho pagogo soara nami martangiang tu Amanta Debata Pardenggan basai, anggiat di anak dohot parumaen nami dohot di hasuhuton di lehon Debata angka parsaulian dohot silas ni roha, tudos tu hata ni natua-natua namandok : Bonan dolok ma hatubuan ni salagundi, tao toba pangalapan ni pora-pora; di oloi Amanta namartua Debata ma tangiang nami, dipasahat ma angka parsulian songon i nang angka silas ni roha.\nAsa nuaeng pe, dihamu amang parmusik nami, partarias namalo, molo mangido hami bahen damang ma toho-toho. Ala marmula do nasa na adong, marmula do hagabeon dohot parhorason, songoni nang hamoraon. Jala tangkas do taboto, sian Debata Jahowa do haroroan ni hagabeon, parhorason dohot hamoraon, ala ni i, tama do hita marsomba tu Debata mangido pasu-pasuNa, asa dipasahat tu hita angka na sinangkap no rohanta. Antong dihamu parmusik nami, hata ni natua-tua mandok, Sianjur mula-mula, sianjur mula toppa, ala manortor nama hami bahen damang ma gondang mula-mula laos padomu damang ma tu gondang somba.\nMauliate ma tutu di hamu parmusik nami.\nHuncus ma ninna rugi-rugi, angur ma bane-bane, asa taor natinutungan peak diatas ni lage-lage\nDi anak dohot parumaen nami, sai bane ma tutu rohani Amanta Debata, marudut-udut ma dilehon angka nauli, dipasorangkan anak namalo mancari, dohot boru nauli jala napande.\nEme sitamba tua, na tubu di tano nahornop, Debata do namartua, tong-tong ma hita horas-horas diparorot.\nAntong parmusik nami, asa tung bane rohani Amanta Debata nang tu hitaon saluhutna, songon i nang di anak dohot parumaen nami, huhut diparorot adat dohot uhum nasida, asa bahen damang gondang sibane-bane i, laos padomu damang ma tu gondang sampur marorot i.\nMauliate ma, di hamu pande nami\nAsa nuaeng pe, ala mangaliat nama hami, anggiat tung liat panggabean nang parhorason di hasuhuton songoni nang dihitaon saluhutna, liat nang pasu-pasu nasian Tuhan ta, saut songon hatani natua-tua namandok,\nBinanga ni simare, binongkak di sipaettua\nTusanggar matutu amporik, tulubang ma satua\nSai sinur ma pinahan, lam tugabena ma naniula\nHoras-horas hita na tinggal di parserahan, songoni nang na tinggal dihuta\nSai mangomo ma angka partiga-tiga, songoni nang angka pengusaha\nLaos songoni nang angka namagodang, sai penggeng ma sahat tu na saur matua.\nJadi di hamu parmusik nami, hata ni natua-tua mandok, denggan do ninna hotor-hotor molo tinogu marliat-liat, antong asa tung singkop hami namanortor, bahen damang ma gondang liat-liat.\nDung sidung gondang liat-liat, di lanjuthon ma tu namanjalo tumpak.\nProtokol mandok hata :\nDi hamu angka nahuparsangapi hami, amanta raja dohot inanta soripada, rodi sude undangan nami namangkaholongi hami. Dison jong-jong do ahu nuaeng sebagai wakil ni hasuhuton, mandok hata.\nParjolo ma tadok mauliate tu Debata pardenggan basai, namangalehon tingki di hita, ala boi hamu marneang ni langka ro tu inganan/gedungon, dibagasan las ni roha.\nMauliate ma nang hupasahat hami tu hamu sude na pungu dison, di siala haro-romuna tu pestanta sadarion.\nJadi di hamu na huparsangapi hami, songon naung tangkas diboto hamu, sadarion ma tingkina pasahat sinamot tu hula-hulanta, Raja i …….(didok marga ni parboru). Adong do hata ni natua-tua namandok ndang tarusung sahalak panding-dingan, laos songonido nanaeng sidohonon nami, di na laho pasasahat sinamot tu hula-hula i, na parsidohot do hamu mangurupi hami, di hamu raja ni dongan tubu, raja ni dongan sahuta, ale-ale lumobima tu hamu boru nami, rodi sude hamu angka namangkaholongi hami, tudos tu hata ni natua-tua namandok nang pe pitu gaja ni lapa, molo soada namangido ba ndang adong na mala. Jadi patar do dohonon nami di tingkion, namangasahon hamu do hami umbahen na barani hami manjama ulaon on. Onpe di hamu nahuparsangapi hami, angka amanta raja dohot iananta soripada, tarlumobima tu hamu angka pamoruon nami, ai durung do ninna boru, tomburan hula-hula, mansai hirim do roha nami, diungkap ni rohamu laho mangurupi hami. Asa nuaengpe ro ma hamu pasahat tumpak muna, ala nunga rade hami manjalo.\nMarudur ma digoari protokol angka nanaeng ro, misalna sian dongan tubu, boru, bere, ibebere, dongan sahuta, ale-ale, dll.\nDung sidung namangalehon tumpak, didok ma mauliate.\nHamu angka nahuparsangapi hami, amanta raja, iananta soripada, raja ni dongan tubu, raja ni dongan sahuta, angka ale-ale, raja ni pamoruon nami, rodi sude namangkaholongi hami, lumobi tu hamu hula-hula nami (olo do sipata horong ni hula-hula manumpaki), mauliate godang ma hupasahat hami tu hamu saluhutna diangka pambahenan muna, marhite-hite tumpak naung dipasahat mu tu hami. Anggo sian hadirion nami ndang tarbalos hami angka nauli nabinahen munai, alai ala adong do Amanta Debata pardenggan basa, ba mangido hami tutu ditangiang nami, asa sian Amanta Debata Pardenggan basai ma jaloon muna angka balos ni tu hamu marlipat ganda.\nAsa songon hata ni umpasa ma dohonon nami\nBagot na marhalto ma natubu dirobean\nHoras ma hami namanjalo tumpak muna, sai martamba-tamba ma pangomoan di hamu namangalean\nMauliatema ma di Tuhanta, mauliate ma di hamu saluhutna, botima\nLaho manjalo gondang hasahatan dohot sitio-tio, didok ma songon on;\nDihamu parmusik nami, ala nunga singkop hami namanortor, songoni namanjalo tumpak sian angka namanghaholongi hami, sai sahat ma nadenggan, sahat ma nauli, songoni angka panggabean dohot parhorasan.\nAsa nuaengpe di hamu pande nami, hata ni natua-tua namandok, tinahu mual natio tubagas hudon panuhatan bahen damang ma gondang sitio-tio laos padomu damang ma tu gondang hasahatan.\nHoras - horas - horas\nDung sidung manjalo tumpak, sahat ma tu acara masisisean. Parjolo ma dipasahat paranak pinggan panungkunan tu Raja parhata ni parboru.\nRaja parhata ni parboru manghatahon hata ni pinggan panungkunan. Dungi disungkun Raja parhata ni parboru ma Raja parhata ni paranak taringot tu sangkap dohot tujuan ni ulaon i.\nAdong dua versi laho manghatahon pinggan panungkunan, parjolo jolo disungkun raja parhata (Parsinabung) Parboru, taringot tu sintuhu ni idahan masak, manang hata ni sipanganon, dungi dialusi raja parhata ni paranak, sidung dialusi, dihatahon parsinabung ni parboru ma hata ni pinggan panungkunan.\nVersi na paduahon, raja parhata ni parboru, langsung manghatahon hata ni pinggan panungkunan, sidung i, disungkunma muse hata ni indahan masak, dohot udut na.\nDitingki masisean, laho manghabit tingki, molo tung boi usul, unang pola be adong namasirenggetan baik pihak paranak, songoni nang pihak parboru, asa cukup tingki tu acara namangihut.\nTar songon on me partording ni na masisean di ulaon unjuk :\nParjolo ma ta pasahat mauliate tu Amanta Debata ala asi dohot holong ni rohana, na mangiring‑iring hita saluhutna sian angka ingananta be ro tubagas gedung on dibagasan hahipason dohot dibagasan las ni roha.\nIa nunga bosur hita mangan, sagat marlompan juhut, songoni sombu uas minum mual sitio‑tio, sai pamurnas ma i tu daging saudara tu bohi, asa ancimun ma pangalambohi, gundur pangalamuni, sipaneang holi‑holi ma i jala sipasindak panaili.\nHamu raja ni pamoruon nami …….(Didok marga ni Paranak)\nBa nunga dison nuaeng dipasahat hamu pinggan panungkunan na hot di hudulanna, sai hot ma tutu di hita pasu-pasu ni Amanta Debata pardenggan basai, jala saut ma songon hata ni umpasa,\nDidolok ma parbubuan, ditoruan partanggalan\nHot ma songon pulo, tingkos songon parsihodoan\nDi sude asi ni roha ni Tuhan ta, songoni hot nang hita di angka panggabean nang parhorasan\nPeak di atasna napuran tiar napuran na rata, napuran mauliate, sai tiarma panggabean, tiar nang parhorason dihita namarhula-marboru, sai rata ma antong di hita angka pansamotan tu joloan on. Jala tong-tong hita mandok mauliate tu Amanta Debata di asi dohot denggan basana naung pinasahatna tu hita.\nAdong huhut dison parbue santi, parbue siribur-ribur, parbue sipir ni tondi, asa anggiatma sakti madingin, sakti matogu angka pomparanta, torop maribur huhut matangkang majuara, songoni nang tu hita na dison sai saut ma songon hata ni umpasa, namandok, pir ma pongki bahul-bahul bahen salongan, sai pir ma tondinta be sai martamba-tamba ma pangomoan.\nLaos adong dison ringgit sitio soara, sipalas roha ni na torop songoni nang amanta raja, sai tio ma parnidaan di hita, tiur nang parsaulian, sai martamba ma angka las ni roha di hita tu joloan on, asa silan-lan uruk-uruk, tu silan-lan aek toba, dakdanak ndang marungut-ungut, namagodang tong-tong marlas ni roha\nSai lam tu tio na songon baba ni mual, tu rondang na songon bulan, tu tiur na songon mata nia ari, parngoluonta to joloan di arion.\nSongoni muse peak di atasna juhut tanggo-tanggo na bolon, asa togu jala tanggo ma dihita partuturon na marhula -mar boru sadarion nang tu joloan on.\nJadi amang raja ni pamoruon nami, asa nuaeng pe na manungkun ma hami nuaeng jolo taringot tu sipanganon na pinasahat mu tu hami,\nDiama langkatna, dia ma unok na\nDia ma hatana, diama nidokna\nTangkas ma paboa hamu raja ni boru\nIma tutu Raja nami, adong do hata ni natua-tua namandok :\nMarbau tanduk, marbau holi-holi raja nami\nGodang sibutong-butong, otik sipir ni tondi\nTaringot disipanganon nahupartupa hami rajanami,\nSititi ma sihompa, tolop palu-paluna\nOtik sosadiape ma hupatupa hamii, sai mangkorhon pasu-pasu mai dihita on saluhutna\nIa dung dipaboa hamu nangkin naung bosur hamu mangan indahan na las, sagat marlompan juhut. Sai pamurnas mai tutu tu daging, saudara mai tu bohi. Si pasindak panaili mai, sipaneang holi-holi\nSipalomak imbulu mai, sipaulak hosa loja\nAsa rittar ma songon bonang digala, sakumpal salabean\nHoras ma angka raja dohot inanta soripada namanganton, tu gabena ma hami, namangalean\nSai gabe ma na taulai rajanami, asa adong habosurhononta,\nJala sai sinur ma pinahan na tapahani, asa adong hasagathononta muse raja nami\nJadi dihuhuasi ni sipanganon na hupa tupa hami i raja nami Panggabean, parhorason do raja nami\nMauliate ma tutu di hamu raja ni pamoruon nami, na paboahon huhuasi ni sipanganon, ima panggabean parhorason, asa bagot na marhalto ma tutu na tubu dirobean, horas ma amanta Raja dohot Inanta soripada na manganton, lam tu gabena ma hamu pamoruon nami namangalean.\nasa hundulma songon anian, jongjong songon pangurgasan\nmardapot-dapot ma dihamu angka parsaulian songonni nang diparhorasan\nTusanggar ma amporik, tu lubang ma satua\nSinur ma pinahan, lam tugabena angka naniula\nAsa lomak ma silinjuang lomak sonibaboan, tu dia pe hamu mangalangka tong-tong ma dapotan pangomoan\nAlai raja ni pamoruon nami, ia marangkup do ninna nauli, mardongan do na denggan, siangkupna songon na hundul, sidongan songon namardalan.\nAsa tangkas ma uju purba, tangkasan ma uju angkola\nTangkasma hamu maduma. Tangkasan nang mamora\nTangkas ma songon adian, marsipatudu songon dalan\nAsa tung tangkas ma hita di parsaulian, tangkas nang di panggabean\nSitangkas ni panggabean dohot parhorason, ba tung tangkas ma paboa hamu ma raja ni boru.\nIma tutu rajanami, ia manangkasi ma hamu di siangkupna songon nahundul, sidongan songon na mardalan\nAsa tangkas ma tutu jabu suhat, tangkasanma jabu bona\nTangkas ma hita maduma, tangkasan nang mamora\nSitangkas ni panggabean parhorason paboaon ma tutu raja nami\nDi ari nauli di bulan nadenggan on, di parnangkok ni mataniari, nasogot nunga rap udur hita mangudurhon anak nami, nagabe hela muna, dohot borumuna na gabe parumaen nami tu bagas joro ni Tuhanta laho manjalo pasu-pasu parbagason sian Tuhanta marhite-hite naposoNa.\nDibagasan sadarion ma nian raja nami asa rap ma hita manghalashon dohot mamestahon pardongan saripeon nasida, jala laos dibagasan sadarion ma naeng pasahaton nami tu hamu raja ni hula-hula nami panggohi ni adat nagok, ima songon somba ni adat dohot somba ni uhum nami tu hamu hula-hula nami.\nAsa manggabei ma amanta raja, dohot inanta soripada, mangido nang ditangiangmu hula-hula nami, asa mamasu-masu nang hamu tu sude hami pamoruon muna, lumobi tu anak nami na gabe hela mu dohot boru mu nagabe parumaen nami.\nAnggiat saut songon hata ni umpasa :\nNapuran ni parsoburan ma, tu gambir ni sitapongan\nSai tong-tong ma nasida sauduran, jala tong-tong masihaholongan\nDuru ni hamuma ninna, hatubuan ni sangge-sangge\nSai marongkap ma nasida tutu sahat tu na saur matua, huhut horas jala gabe\nAsa giring-giring ma gosta-gosta, marborasma singkoru\nTibu ma nasida mangiring-iring, jala marompa-ompa, di anak dohot diboru\nMolo tung boi pangidoan tu Amanta namartua Debata,\nSaut songon hata ni umpasa;\nMangkuling ma taganing, rap dohot palu-paluna\nTibu ma nasida marabing-abing, jala baoa ma buha bajuna\nSai siganjang umur ma antong nasida sigodang pinompar tu joloan ni arion.\nJadi songon ima raja nami, disiangkupna songon nahundul, sidongan songon na mardalan, diulaonta sadarion, sitangkas ni panggabean dohot parhorason.\nIma tutu raja ni pamoruon nami, nunga di paboa hamuna, siangkupna songon na hundul, sidongan songon na mardalan, na manjalo pasu-pasu parbagason do boru nami dohot hela nami, laos dipaboa hamu naeng pasahaton muna adat nagok tu hami, ba hami pe dohonon nami do, sai rongkap na saur matuama boru dohot hela nami i, Masibar nasida songon ambalang, marrokkap songon tuak. Sai jumpang songon hata ni umpasa, Dangka ni arirang toho ditonga ni onan, badan nasida naso jadi sirang, tondi nasida tong-tong masi gomgoman.\nHauma ni parsambilanma, jonok tu pargadongan, sai tongtong ma nasida dapot parsaulian, songoni nang angka paradongan.\nAsa tubuan lak-lak, tubuan singkoru, solotan bunga-bunga.\nTubuan anak ma nasida tubuan boru, dongan nasida sari matua\nAsa tubu ma tambincu, jonok tu bona ni pinasa, Dilehon Debata ma di nasida anak nabisuk dohot boru na uli basa.\nTaringot dipasu-pasu na naeng sipasahaton nami tu hamu pamoruon nami, pos ma rohamu raja ni boru, aek natio riong-riong di pinggan pasu, hula-hula na basa do hami, na ringgas mamasu-masu.\nJadi dihamu raja ni pamoruon nami, asa nuaeng pe hulehon hami ma tingki tu hamu, laho pasahathon angka dia ma naso gok dope na naeng sipasahaton mu. Piga ma horbo, asa pintor binoan batahi laho mangalai, sadia godang ma mas dohot sere, asa pintor pinarade hajut nami laho ingananna, jala sadia godang ma ringgit sitio soara, asa pinarade ingananna. Nunga rade hami manjalo.\nJadi songon i nang di hamu amanta Raja, inanta Soripada, dihamu dongan tubu, boru/bere, dongan sahuta, suang songoni nang hamu horong ni hula‑hula dohot tulang nami, di minggu minggu nasalpu nadi tanggal...... nunga hupatupa hami ulaon marhata sinamot (pudun saut), jala ombuk tu panghataion di na marhata sinamoti, godang ni sinamot sipasahaton nami tu hula‑hula nami (didokma margani hula‑hula i) godang na Rp. .......rambu pinudun, si rambe manis. Ia patujolo manang bohi ni sinamot godangna Rp........ nunga hupasahat hami tu Raja ni hula‑hula nami. Jadi nanaeng sipasahaton nami apala di ombason ima songon panggohi ni sinamot godangna Rp. ................\n(dipasahat ma panggohi ni sinamot tu Parboru)\nDi hamu raja ni pamoruon nami ala naung dipasahat hamu, pangohi ni sinamot, onpe nuaeng, songon pangkataionta di tingki marhata sinamot, pasahat hamu ma todoan/panandaion tu suhi ni ampang na opat ima\n‑ tu pamarai\n‑ tu simandokhon\n‑ tu sihunti ampang\n‑ tu tulang ni boru muli\nSongon naung di hatai ditingki na marhata sinamot, ia panandaion tu parboru dipasada mai, alai jolo digoari ma sada‑sada.\nMangihut ma muse tu unsur hula-hula, tulang ni Parboru.\nDung sidung i dipasahat paranak dohot parboru ma tin-tin marangkup tu tulang ni pangoli.\nParboru ma mandok hatana tar songon on : di hamu dongan parhundul nami Raja (didokma marga ni tulang ni pangoli/helana i). Adongdo hata ni natua-tua mandok, Hot pe jabui, tong-tong doi marbulang-bulang, sian dia pe berei mangalap boru, hot doi boruni tulang. Mulai sadarion marampara nama hita, ai nunga sisada boru hita. Molo hamu di jolo, mangihut ma hami sian pudi, suang songoni, molo hami dijolo, mangihut ma hamu sian pudi. Jadi di hamu ampara, godang do hujalo hami sinamot ni borunta i. Laos dison ma pasahaton nami deba sian sinamot ni boruanta i tu hamu. Uli ma roha muna manjalosa. Mauliate.\nDialusi tulang ni pangoli ma tar songon on ma, didok : Mauliate ma dihamu dongan parhundul nami Raja ..... ( laos didokma marga ni parboru i) nunga di pasahat hamu jala nunga hujalo hami deba sian sinamot ni borutta i, ima tutu sisada boru ma hita mulai sadari on, mauliate.\n(Sipata sai didok tulang ni pangoli do hata tu boru muli, berupa nasehat dohot hata pasu-pasu)\nTintin marangkup sian suhut paranak dohot sian suhut parboru do i. Mardos ni roha ma nasida tarsingot di godang na.\nDi hamu Raja ni pamoruon nami (didok ma marga. ni paranak i ) Nunga sahat be tintin niarangkup. Asa onpe pasahat hamu muse panandaion tu raja naginokkon, tu protokol dohot tu parsinabung, Songoni nang jambar torop.\nDipasahat paranak ma sada-sada.\nMauliatema ala naung sude hami ditanda hamu, ba nuaeng songon naung, tatolopi di na marhata sinamot taringot tu ulos herbang, pasahaton nami ma tu hamu godang na ...... lembar. Mangarade ma hamu.\nMauliate ma di hamu Raja nami. Pasahat hamu ma.\nParjolo ma pasahat hamu ulos pansamot tu natoras ni anak nami/ hela muna.\nContoh pasahat Ulos Pansamot;\nDi hamu, pamoruon nami marga …………………, di son ro do hami hula-hula mu ( ……………………) laho pasahat ulos na ganjang, ulos si torop rambu, sai ganjang ma tutu umur muna su de hamu keluarga …………, torop maribur angka pinompar mu huhut matangkang majuara. Saut songon hatani natua-tua namandok,\nHau simartolu, di dolok ni panamparan, sai leleng ma hamu mangolu, penggeng saur matua, huhut dihaliangi pomparan.\nAndor halungkang ma togu-togu ni lombu, andor rantiti togu-togu ni horbo\nSai nang-nang ma hamu saur matua, patogu-togu pahompu, sahat tu namar nini, sahat tu namar nono.\nNaeng pasahatonkuma ulos pansamot tu hamu,\nSai samot ma angka parsaulian, samot angka panggabean, songoni nang diangka parhorasan.\nSahat-sahat ni solu, sahat ma tu bontean\nHupasahat uloson tu hamu, sai sahat ma hamu leleng mangolu, sahat tu panggabean, sahat tu parhorasan. botima\nPasahat hamu ma muse ulos hela, dohot udut na songon naung ditolopi dina marhata sinamot\nContoh pasahat ulos hela (Ulos tu Penganten);\nTama do pasahatonta puji-pujian dohot mauliate tu Amanta Debata Pardenggan basa I, ala naung dipaloas anak dohot boru ni huria i laho manjalo pasu-pasu parbagason, ima tu hamu nadua. Asa nang sian hami pe hula-hula muna mangido nang tu Amanta Debata diangka pasu-pasu tu hamu nadua (penganten).\nTong-tong ma hamu nadua sauduran tu dolok tu toruan, marrongkap ma tutu hamu sahat tu na saur matua. Asa tudos ma songon hata ni umpasa namandok, napuran ni parsoburan tu gambir ni Sitapongan, sai tong-tong do hamu sauduran jala tong-tong masihaholongan. Asa dangka ni arirang ma peak di tonga onan, badan muna naso jadi sirang, tondi muna tong-tong masigomgoman.\nTali pintu tolu, bahen ihot ni ogung oloan, sai leleng ma mangolu, jala satahi saoloan.\nMamasu-masu ma antong Tuhanta di hamu na dua (boru, hela, …………………..) di oloi Tuhan ma angka tangiang dohot pangidoan muna, dilehon hagabeon dohot parhorason di hamu, saut songon hatani natua-tua namandok; Tubu ma singkoru, jonok dilambung ni tandiang, sai anggiat ma hamu togu marurat tu toru, tongam mardangka tu lambung, jala singkop marbulung tu ginjang.\nTubuan lak-lak ma tubu singkoru di dolok ni purba tua, tubuan anak ma hamu tubuan boru, dongan mu sahat tu na saur matua.\nAsa jong-jong sopo ijuk, pa adop-adop ruma gorga. Dilehon Debata ma di hamu anak nabisuk dohot boru namarroha.\nBinsar ma mataniari, poltak ma mata ni bulan. Dilehon Debata ma di hamu anak namalo mancari dohot boru na boi paulaean\nBintang na rumiris, tu ombun na sumorop. Maranak ma hamu sir-sir, marboru pe antong singkop\nAsa lomak ma silinjuang, lomak so nibaboan. Tu diape hamu mangalangka tusi ma dapotan pangomoan.\nEme sitamba tua ma, na tubu ditano nahornop. Debata do silehon tua, horas-horas ma hamu tong-tong diparorot.\nAsa nuaeng pe sahat ma pasahaton nami uloson tu hamu, songon hatani umpasa ma dohonon ku;\nSahat-sahat ni solu ma, sahat ma tu bontean. Hu pasahat hami uloson tu hamu, sahat ma hamu leleng mangolu, sahat tu parhorasan, sahat tu panggabean. Botima\nPasahat hamu ma muse ulos na marhadohoan, (digoari paranak ma sada-sada, angka sijalo ulos, songon naung dihatai hian).\nDung sidung dipasahat ulos na marhadohoan, didok raja parhata ni parboru ma muse. Suru hamuma anak muna dohot boru nami/parumaen muna asa hupasahat hami ulos holong tu nasida.\nSude ma antong horong parboru na talup pasahat ulos holong tu pengantin dohot sian horong hula‑hula dohot tulang. Urutan ni na pasahat ulos sian na sumolhot ma parjolo.\nDung sidung i digorahon paranak ma muse tu horong hula‑hula dohot tulang nasida atik beha adong na naeng sipasahaton nasida tu pengantin.\nDi usahahon ma na pasahat ulos herbang holan sian na solhot, sian na homolang boi ma di ganti dohot hepeng dibagasan amplop.\nDung sidung dipasahat ulos herbang, mardalan ma ulos tinonun sadari sian pihak parboru tu pihak paranak. Sesuai usul asa dipasada ma tu sude pihak paranak diluar ni horong ni hula-hula/tulang ni paranak.\nParpudi dipasahat parboru ma muse tu Protokol, Parsinabung, dohot jambar torop (Raja naginokkon).\nSipata sai dipangido paranak do ragi-ragi sian parboru, tu horong ni hula-hula dohot tulang ni paranak.\n5.3.6 ULOS NAMARHADOHOAN\nNa jolo di Bona Pasogit di ulaon pangolihon anak/pamuli boru ulos na wajib si jaloon ni paranak holan 5 lembar do.\nMolo boi usul di hita nadi PARSERAHAN on godang ni ulos na marhadohoan 11 ( sampuluh sada) ulos ma ta bahen.\nSongon on ma nian hapeahan ni ulos i :\nTaringot ulos na dua nai, hasuhuton ma mangatur hapeahanna. Molo pinarate‑atehon partording (metode) parbagian ni ulos i, nunga sejalan i dohot parbagi ni ulos na pinungka ni ompu ta si jolo‑jolo tubu. Lapatanna : paling tidak nunga mewakili partording ni partuturon i manang keluarga. na manjalo ulos.\nMARHATA SIGABE – GABE\nDi PARSERAHAN on, ndang hea dope binereng dipatupa, marhata sigabe-gabe, dengan alasan ndang adong be tingki, hape makna ni ulaon adat i sabotulna ditingki namarhata sigabe-gabe i do.\nMolo boi usul, tapamasa maon di hita nadi PARSERAHAN on.\nDung singkop na pasahat ulos na marhadohoan dohot ulos holong songoni nang ulos tonunan sadari, sahat ma tu na marhata si gabe ‑ gabe. Parjolo ma sian horong parboru dungi sahat ma tu horong paranak, jala parpudi mangampu ma suhut sihabolonan paranak (natoras ni pangoli manang na mewakili).\nParjojor ni namandok hata sigabe ‑ gabe tarsongon onma :\nHorong, hula‑hula/tulang. (boi do di tontuhon sahalak na mewakili sian hula‑hula ni parboru, dung jolo di alap nasida hata sian horong hula‑hula dohot tulang). Sahalak utusan ni boru / bere. Sahalak utusan sian dongan sahuta, Sahalak sian dongan tubu, Sahalak sian paidua ni suhut, Suhut sihabolonan (natoras ni boru muli)\nPihak Paranak :\nDos ma urutanna songon na mandok hata sian pihak parboru. Dung sidung sude, suhut sihabolonan (natoras ni pangoli) mangampu hata sigabe‑gabe (hata na u1i, hata denggan) dohot mandok mauliate tu sude na torop.\nDung sidung mandok hata sigabe-gabe, mangampu ma hasuhuton bolon\nHata pangampuon :\nAmanta Raja Inanta Soripada, mauliate malambok pusu ma hupasahat hami, tu hamu Raja ni dongan tubu, Boru, Bere/Ibebere, Raja ni dongan sahuta, Ale-ale, Pariban, Pangula ni Huria, lumobima di hamu Raja ni Hula-hula nami, Tulang, ro di sude namangkaholongi hami. Nunga tung jojor hamu songon namarsuan, jala ris songon namanabur boni, laho pasahat hata na uli, hata panggabean, parhorason, di hami hasuhuton, lumobi ma tu anak dohot parumaen nami. Asa nuaeng pe dohononku ma songon hatani natua-tua.\nNaung sampulu pitu, jumadi sampulu ualu\nHata pasu-pasu, hata nauli, panggabean nang parhorasan na pinasahat muna, boanon nami ma i martonga-tonga jabu\nSai ampu mai di ampuan nami, tuak mai di abara nami, jujung di simajujung nami, peak di abingan nami\nTurtu ma ninna anduhur, tio-tio ma ninna lote\nHata na uli, panggabean dohot par horason na pinasahat muna i, sai unang ma muba, unang ma mose\nSonggop ma siruba-ruba, tu dangka ni hapadan\nAngka hata na uli, hata pasu-pasu muna, sai dijangkon tondi nami mai dohot badan\nTingko ma inggir-inggir bulung nai rata-rata\nAngka hata pasu gabe naung pinasahat muna, pasauthon ma Amanta Debata\nDung sidung mangampu suhut bolon paranak, di pasahat Raja parhata ni paranak ma muse tu pihak parboru laho mangunjungi ulaon. Andorang so ditutup hula‑hula ulaon i, digorahon Raja parhata ni parboru ma tu suhut paranak dohot tu suhut bolon parboru, asa di lehon nasida uang olop‑olop.\nDung dipadomu (dipasada) raja parhata ni parboru olopolop nasian paranak dohot parboru i, dilehon ma tu Raja Huta (Dongan sahuta ni suhut sesuai di alaman ni ise ulaon i). Didok raja huta ma hatana andorang so dibagi olop-olopi.\nDihamu suhut nami, nunga tung tangkas pinaihut-ihut ulaonta on, sian nasogot sahat tu botarion, tama do hita mandok mauliate tu Debata Pardenggan basa I, ala asi dohot holong ni rohaNa do, dibahen naboi ture jala denggan mardalan ulaon taon. Saut ma tutu songon hata ni natua-tua :\nBalintang ma pagabe tumundalhon sitadoan, Saut ma hita horas jala gabe ala nunga denggan hita masipaolo-oloan.\nAsa Uli ma ninna porda, pandohotan ni hulamot\nsai tong-tong ma hita dapotan uli dohot las ni roha, laos mangihut ma dohot sinamot\nSimbora ma guk-guk, peak di lage-lage, Mamora ma hita on luhut, horas jala gabe\nAsa Silalan uruk uruk tu silallan aek toba, Nametmet ndang marungut‑ungut na magodang sude marlas ni roha,\nLaos digorahon Raja huta ma muse asa sude natorop i mandok olop, olop, olop (3 hali).\nhuhut disabur hon boras sipir ni tondi.\nMarlapatan asa sude natoropi mangolophon nauli dohot na denggan, disude angka pasu‑pasu na pinasahat ni angka Raja. Dungi pe asa diparis uang olop‑olop i tu horong\nparanak dohot parboru.\nDung sidung i ditutup hula‑hula ni parboru ma dohot ende di uduti dohot tangiang.\nDi PARSERAHAN on sai dipatupa do ulaon sadari, ima paulak une (mebat) dohot tinggkir tangga. Molo sai binereng jala pinarate-atehon do, hurang do makna ni napatupahon paulak une dohot tinggkir tangga laos di sada ari i. Sai songon na marsandiwara do idaon, molo boi usul tu hita, ditiadahon ma ulaon sadari i, alai molo dao be do huta ni paranak dohot parboru, toho do tutu nunga sada solusi ulaon sadarion laho pasingkophon ulaoni.\nDidok paulak une, namarlapatan, dung diboan paranak, parumaenna tu huta, manang tu bagas nasida, tontu diharapkan asa ro hagabeon. Marsaor ma pangoli dohot boru muli, sai diharaphon jolma do asa sai pintor singkop hubungan na harmonis antara pangoli dohot boru muli, artina une ma mardalan hubungan kedua belah pihak, ndang adong rasa curiga, di antara nasida nadua. Dung manang na piga ari di lehon tinggki tu nasida nadua, jala dapot kesimpulan nunga une mardalan songon naung diharap hon, borhat ma paranak tu huta ni parboru, mamboan sipanganon na tabo laho paulak une, padasiphon hubungan ni namarhula-marboru, alana nunga denggan mardalan rumah tangga ni pangoli dohot boru muli.\nAcara adat maningkir tangga, ima haroro ni parboru tu huta ni paranak laho mandulo boruna, songon dia do keadaanna. Dipajagar paranak do boruna nasida asa songon naniharaphon ni parboru, tarida mai sian kondisi kesehatan ni boruna ditingki maningkir tangga. Di acara maningkir tangga ma kesempatan ni parboru laho mangalehon sipasingot dohot hata nauli tu boru na, songon ni nang tu helana. Parboru pe dison ma muse mangalehon hata pasu gabe tu pihak ni paranak.\nAcara namangihut :\nIma acara di bagas ni masing-masing suhut.\nMolo di Bagas ni Pihak Paranak, dilanjuthon ma tu napatupahon Mangupa Parumaen, jala di Bagas ni pihak parboru dilanjuthon tu namanigati jual.\nSongon ima jolo, partording ni olaon Pangolihon anak/pamuli boru dibagasan adat batak Toba, masomal ni ihuthon di Parserahan. Tontu sai adong do na hurang lobi, alai boi ma didok rohangku, tulisan on sebagai gambaran, manambai parbinotoan ni angka dongan raja parhata.\nMolo tung adong saran dohot kritik, laho padasiphon tulisan on, rade do hami manjalosa.\nSilikkit, sinalenggam, ba molo saroha sapingkiran hita, ba tapillit na dumenggan, botima.\nIr. ROLAND DOTOR HUTAJULU\nsumber : http://rolandhutajulu.blogspot.com/2011/03/adat-perkawinan-batak-toba-bag-iv.html


Angka anggota keluarga ni Betel manghobasi ulaon di angka departemen laho manarihon ulaon parbaritaon di sada manang piga luat. Adong na manghobasi laho marsalin hata, mancetak buku, manjilid buku, manongos lektur, patupahon rekaman soara/video, manang manarihon angka na asing dope.\nPunguan na Mangaradoti ulaon di kantor cabang. Dihaposi Punguan na Mangaradoti Orhanisasi on do Punguan na mangaradoti kantor cabang, tolu halak manang lobi sintua na marbisuk laho padalanhon ganup kantor cabang. Punguan on sai tongtong do pasahathon barita tu Punguan na Mangaradoti Orhanisasi taringot tu hamajuon di ganup luat na ni radotanna, dohot angka parsoalan na olo ro. Alualu sisongon on mangurupi Punguan na Mangaradoti Orhanisasi on, laho mambahen haputusan taringot siulason tu buku di ari na mangihut, angka na hombar tu parpunguan na somal dohot tu parpunguan bolon. Suruan ni Punguan na Mangaradoti Orhanisasi, disuru do ro di tingkina tu angka kantor cabang laho mangalehon tudutudu tu Punguan na Mangaradoti Cabang taringot aha do sibahenon nasida laho mangulahon ulaon nasida. (Poda Sian Raja Salomo 11:14) Suruan ni kantor pusat pasahathon jamita di sada ulaon na sumurung na dipatupa laho patoguhon angka halak na adong di luat ni cabang i.\nMangalehon pangurupion tu angka huria di luat i. Angka na martanggung jawab di kantor cabang manolopi molo dipajongjong huria na baru jala manabalhon sintua dohot parhobas. Nasida do tongtong na manguluhon ulaon ni angka parintis, missionari, dohot sintua kaliling na mangaradoti wilayah cabang i. Nasida do na manguluhon parpunguan bolon, manguluhon pajongjong Bale Harajaon na baru, jala mangaradoti angka buku na ditongos tu huria, na dihaporluhon angka huria. Alani pangurupion ni kantor cabang di ulaon parbaritaon i gabe ”marruhut na denggan jala maratur”.—1 Korint 14:33, 40.\nSongon dia do Punguan na Mangaradoti Cabang mangurupi Punguan na Mangaradoti Orhanisasi?\nAngka aha do na diulahon di kantor cabang?\nBoi do ro angka halak na naeng mardalani tu angka kantor cabang nami, ari Sinen sahat tu Jumat. Di gokhon hami do hamu asa ro. Marpahean na sesep ma songon tingki tu parpunguan. Godang do labana tu partondion molo mardalani tu Betel.\nBagihon Bagihon Aha do na Diulahon di Kantor Cabang?


ASAL USUL NI SI RAJA BATAK bagian 8 – Simaremare - clan of bataknese\n7. SARIBURAJA II MANOMBANG TU TANO HAUNATAS\nAnakna sihahaan i ma Datu Pompang Balasaribu na umpompar Pasaribu (torsa no.9)\nAnakna paidua Siraja Matondang datu bolon parlamat pandang torus, namadangadang do ibana manandangkon hadatuonna. Marserak do pomparanna adong di Sijamapolang, Pakpak, Angkola dohot Kualu.\nAnakna paitolu Raja Saruksuk, hatop do laho jalang; pomparanna marga Saruksuk maringanan di Barus, Pakpak dohot Karo.\nAnakna paiopat Raja Sitarihoran, na utusan do marultop marburu pidong tu harangan dohot tombak. Pomparanna adong do di Barus, Silindung, Angkola deba tu Karo dohot Sarinembah.\nAnakna pailima Raja Parapat, laho do dompak Parapat, Simalungun. Pomparanna adong do di Toba, Silindung, Barus dohot di Angkola (Potibi Padang Lawas)


Napolaon….. – Amani Partogi\n← Pintu Darurat Terkunci, Anggota DPR Emosi & Hampir Nonjok Petugas\nPosted on 16 Oktober, 2009 by Hendry Lumban Gaol\nSahat do barita i tu si Jamordong,- sahalak na gogo minum tuak sian huta Laksa. Na mandok, adong dope tuak natumabo sian tuak ni laksa. Alai dang haru porsea ibana di si. Anggo nabinotona, sian Laksa do ro tuak na tabo.- Anggilna. Didok rohana, naeng pauba dai ma jo nian ibana, atik boha tutu barita na binegena i, -ima tabo ninna tuak di Tukka nang di temba. Ai anggo tuak na di Laksa, Siniang, Sihombang nunga dai aek be dihilala ibana, manipat ari, manogot siarian, bodari –sai holan na tuak i do dipaninum-inum ibana. Haru marsuap pe tahe, nunga tuak dibaen.\nLao ma ibana tu Tukka, –tong ma holan na naeng mandai tuak, -mulai sian lapo in si Pardosi di Tukka Na Jonok, sahat ro di tuak ni si Mutte di Tukka Ambobi, -jonok TU lombang sigurung-gurung I.\n“dang main tong tuak di Tukka on, anggo baritana so i nama begeon, dang nanggo mongona i” didok dibagas rohana.\nAngon-angon, –dinalao mulak ibana sian Tukka-, dibege ibana ma di sada lapo di pasar Pakkat, -na adong piga-piga halak na minum tuak. Di tangi ibana ma nanget. Dapotsa ma batu in hatai, mandok “di Siambaton do tabo tuak, sagalas pe in inum alai tor mangonai”.\n“Bah..” naruhani si Jamordong. Ai nabinoto dah “Siambaton panakko”, hape on, tuak na tabo ninna disi. Tutu do naeng on? asa ni suba jo. Atik na toho do barita i, ninna rohana.\nHuroa sai manginongi ma dirohana, tuak ni Siambaton on, jala ditahi ikkon lao ibana tusi. Nang pe minum ibana di Laksa di lapo ni si Marbun, alai ingotanna sai tu tuak ni Siambaton nama.\nBalik arina, toho ma tutu, lao ma sahalakna tu Siambaton.\nAttar 15 kilo meter ma nuaeng on, sian huta Laksa – Siambaton. Dihatopi ma borhat sian Laksa asa sahat potang air disi. Diida ibana ma tutu, godang na minum di lapo i, jala tabo be akka parekkelna. Toho do barita i hape, ai di Siambaton on, godang do tuak hape,ninna ibana. Dungi maradi ma ibana apala di lapo in Sihotang tokke gota i ma ibana maradi.\nDisobur ibana ma tuak on hatop, sagalas, dua galas, tolu galas…. ” dang mardai!!…tumabo di Laksa!” ninna mandok tuak nihutana. Tung longang do parhuta i marnidasa, haru nasida olat ni dua galas gajjang do boi masuk, hape on, nunga onom galas, tong do didok dang mardai.\nHuroa, nang pe dang mardai ninna, alai anggo raru ni tuak i, nunga mangula be. Nga tabo be makkatai ibana dilapo i. Sai ibana nama sipabege-begeon dilapo i. Nga pajago-jagohon ibana manarik lagu, nangpe so diboto marende. “lagu pitu lae” ninna ibana, hape dia ma adong lagu pitu. Disuhuthon ibana ma na jalo go ibana. Dang parbiar. Hape sabotulna parbiar do bayon. Alai ala nunga tuak i namakkatai, bah barani ma ninna ibana. “Hu uppat silang ni namate, saonari? asa di ida hamu, alai hamu paulakkon” ninna ibana mangagai. Mabiar ma nasalapoi.\nSai na adong do na olo mamanggar. Tabo hian do mamanggar na mabuk, manang aha nidok, molo dang satolop ibana, sai tor di jogal do, di tantang istilah saonari.\nDisuba na sahalak an di lapo i ma ibana. “Molo na jago do ho, lao ma ho mulak sahalakmu tu Pakkat”.\nDioloi si jamordong do attong, ai bohama nunga hona raru i, “Gelleng nai hita, holan ido?…gelleng nai” huhut ma dibayarhon ibana tuak na ni inum na i.\nMardalan ma ibana sian Siambaton mulak tu Pakkat, mamolus borngin, langlang, golap-golap i, jala buka-bukka baju.\nMula na i, barani do ibana, huroa ala tong dope makkatai tuak i dibagasan ibana. “Ise urroa, aca hutanda. Par-Ciambaton do, curu tu con….cada, dua tolu halak, cahalakku pe …”ninna. “Cahuta pe cilaplap…”\nDung lewat Aek Sopang otik, huroa moru ma KINERJA ni raru on, gabe satonga sadar ma Diboto ibana, nunga mardalan pitu kilometer. Holan lewat huta i kamar 13 nama, –ima hadabuan ni motor najolo, na mate 13 halak, ro ma biarna, balga ma uluna, sigurbahon.\nDilului ma akkal. Mulak tu pudi, dang toho. Dipaima pamolus dang adong, bohama nga tonga borngin.\nDigalaki ma tolu batang sigaret. Dungi dibuat ma sappilpil, diihoti ma sigaret i sabatang disi, dungi di ihoti ma muse sappilpil i tu uluna, tu samula siamun. Dungi nadua nai di tangannga ma. Sada di hambirang, sada di siamun. Mardalan ma ibana.\nMakkatai ma sahalakna.\n“Sian dia lae…” ninna ibana, alai bongor soarana.\n“Imadah lae,..cian Ciambaton do nakkinon, adong pesta adat…” ninna ibana muse, tong salalakna markkatai. Alai songon na tinggil anggo saulak on, jala logat ni par Siambaton.\n“Bah, ai dang parbiar hamu ateh,….”\n“Ai aha sihabiaran di portibion, agiat muse hita na tolu do sadalanan dah, adong dongan makkatai” ninna muse mangalusi hata na i.\nSipata ma dialsik sigaret on, marulahulak, marsoring soring nadisiamun, dungi nadi hambirang, sai makkatai sahalakna. Margatti-gattin nang suarana. Huhutn ma sai di hojor namardalan i.\nBerengon ni halak attong, tolu halak namardalan i. Ai tolu api ni sigaret, jala tolu soarana.\nLewat ma Sidulang Dalan. Tong ditorushon ibana gaya na on. Hape adong ma mamereng dakdanak ni parhuta i, huroa marmeami dope. Disuraki ma ibana. “Nagila…nagila…..onne na gila…beta ta lele”\nDia dang didok na gila, ai tolu sigaretna, makkatai sahalakna, jala marihot-ihot uluna.\n“Nagila..nagila…onne nagila..”ninna dukak-dukak ni parsidulang ma, huhut ma dilele-lele.\nBah…tarjolma ma ibana, dang toho be on, ninna rohana disonggak ma dukak-dukak i “Heh!….dang na gila au dah….napolaon do, asa diboto ho!!” ninna ibana.\nPos ini dipublikasikan di HATA SO PISIK dan tag Mabuk, Na Polaon, Tuak. Tandai permalink.\n2 thoughts on “Napolaon…..”\n24 Januari, 2010 pukul 11:50 am\t Balas\nAhu do dukak nasian sidulangi\nhendry lb gaol\n25 Januari, 2010 pukul 4:55 am\t Balas\nhehehehe…tulang on nian. Ai diinum tuak do tulang…eehhh di inum tulang do tuak??


BAGI PANG – TanoBatak\nDi sada tingki, marburu do par Uluan tu harangan mangalului ursa bolon. Torop do nasida sada uduran masiboan bohalna be dohot ula-ula na ringkot tusi. Dung das nasida mareak topi harangan, songgot ma diida nasida ursa mangambur dompak dalan nasida. Tarsonggot ma ursa i, laos mamedu dalan ma muse ibana mangalului haporusan. Dilete nasida ma, hape pajumpang ma nasida dohot parburu sian Siruar, disi diboto ma naung dibereng ursa i do parburu Siruar umbahen mangambur, hape tongon tu jolo ni parburu sian Uluan.\nSian na so pola masidasdasan, rap mangalohot ma na dua uduran parburu i masibahen gogona asa jumolo mandapot ursa nabolon i.\nPatinatina do antong gogo nasida, rap dijolo-rap dipudi, rap naeng hona pantomna-rap naeng dapot tanganna niaduna. Tung diheal ursa bolon i do antong nasida, alana nunga umbotoan ursa i angka dalan di harangan i. Dang adong na olo sian nadua uduran parburu i mambahen angkal manghaliangi tombak manutup dalan ni ursa i, mabiar nasida so jumolo dapotan. Ujungna sai rap tu dolok ma nasida rap tu toruan laos heal, loja so martontu.\nDi sada dalan jonok tu tala nametmet, adong ma arbat sada hau tar sirsir bolonna. Laho mangangkat ursa i, hait ma patna tu hau i ujungna garbas ma jonok tu tala nametmet i, tarhinos dang humosing. Ursa i pe nunga tung loja huroha, tarpaima ma ibana di soro ni arina sian parburu i. Dung sahat parburu na dua uduran i tu hadabuan ni ursa i, rap maniop ma nasida songon patuduhon na rap dapotan. Adong ma deba sian parburu i pintor hundul, nadeba galpang ala ni lojana. Dipansangkothon be ma angka hampilna, hajutna na marisi bohal tugo tu parburuan nasida di tanduk ni ursa i.\nMangkuling ma sahalak sian uduran ni Uluan: ‘Boti, hamu angka dongan na sian Siruar, na rap dapotan do hita di ursa on, ala ni i dos ma rohanta mambagisa’, ninna. Dialusi na sian Siruar ma parburu na sian Uluan i: ‘Nauli ma i, antong songon dia ma hadosan ni rohanta?’, ninna patangkashon na ro sian Uluan.\n‘Nauli, ianggo pangidoannami na sian Uluan, ingkon bagi dos do hita nadua uduran, beha hamu angka dongan na sian Uluan, tolop do hamu?’. ‘Tolop ma hami disi’, ninna angka uduran na sian Uluan.\n‘Ima hatamuna na sian Uluan, ianggo hami na sian Siruar mandok ingkon bagi pang do, beha hamu angka dongan na sian Siruar, tolop do hamu?. ‘Tolop ma hami disi’, ninna angka uduran na sian Siruar mangalusi.\n‘Boti, hamu angka dongan na sian Siruar, na martongdong do hita jala na sai jotjot jumpang di parburuan. Poda ni natuatua do i mandok ndang adong na mangambi sian dos ni roha, ala ni i do umbahen hudok bagi dos hita di ursa on’, ninna parburu sian Uluan.\n‘Nauli do nidokmuna i angka poda ni natuatua, jala laos poda ni angka ompunta i do nang diingot hami asa olo hita marbagi di roha mardua di tangan, alana ni i do umbahen didok hami bagi pang’, ninna na sian Siruar mangalusi.\nDang adong na dua uduran on na olo talu sian hata pangidoanna be, pola do gabe songon na naeng lam posi angka hatana. Soara nasida pe nunga lam gogo, masisoroan ma nasida mangkatai, ranggang-jargang tanganna mandok hata, nadeba sipata hehe-hundul ndang marhasoan. So sidung dope didok nasada hatana, nunga disoro nasadanari.\nNunga pola lobi sajom nasida namargulut i, ndang tarida na laho ujung pangkataion nasida, soara nasida pe nunga songon parhotok ni ronggur.\nUrsa i pe nunga lam sumuang gogona, tarsunggul ma ibana. Dibege ma angka soara nahumotok i, dibereng ma angka jolma namargulut i jala ditangihon angka soara na pasebut.\n‘Bah, ai au do hape na naeng bagion ni angka jolma on’, ninna rohana. Hehe ma ibana laos mangambur sian nasa gogona tu harangan nagolap huhut diboan angka hadanghadangan na marsangkotan di tandukna i.\n(ide: ceritera rakyat)\nAgustus 12, 2007 tanobatak\n4 respons untuk ‘BAGI PANG’\nSo nari pe masa do na songon i, ndang di ho, ndang di au ba di begu i ma.\n*** Holan ala so masiantusan ate tulang, gabe begu ma mangallangi 😀\nAgustus 28, 2007 at 12:11 am\nPahala Panjaitan berkata:\nsada sindiran tu halak hita batak nasai marpartahanhon pendirianna nahurang denggan\n*** Pas ma i … 😀\nGom gultom berkata:\nGabe taringot do au amang tu cerita nihalak batak toba dohot halak pakpak, narap marburu ursa nasida rap dapotan, (tarsongon cerita i). Alai ala naso marsiantusan bahasa do. Rohalak batak mandok sambariba diau sambariba diho, jd ro muse halak pakpak srek mba’mu srek mba’ku. Jd lalap do nasida martahanton pandapot nasida sahat tu nalari muse ursa i. He he he…\nJanuari 19, 2010 at 9:37 pm\nAdonia Sihotang berkata:\nangka si jogal rungkung